title: Neuvoston päätös (EU) 2017/189, annettu 16 päivänä tammikuuta 2017, Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisellä assosiaatiosopimuksella perustetuissa terveys- ja kasvinsuojelutoimien hallinnoinnin alakomiteassa, kaupan ja kestävän kehityksen alakomiteassa, tulliasioiden alakomiteassa sekä maantieteellisten merkintöjen alakomiteassa Euroopan unionin puolesta esitettävistä kannoista kyseisten alakomiteoiden työjärjestysten hyväksymiseen

text:
               3.2.2017

               FI

               Euroopan unionin virallinen lehti

               L 29/40

         NEUVOSTON PÄÄTÖS (EU) 2017/189,
   annettu 16 päivänä tammikuuta 2017,
   Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisellä assosiaatiosopimuksella perustetuissa terveys- ja kasvinsuojelutoimien hallinnoinnin alakomiteassa, kaupan ja kestävän kehityksen alakomiteassa, tulliasioiden alakomiteassa sekä maantieteellisten merkintöjen alakomiteassa Euroopan unionin puolesta esitettävistä kannoista kyseisten alakomiteoiden työjärjestysten hyväksymiseen
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan yhdessä sen 218 artiklan 9 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen (1), jäljempänä ’sopimus’, 486 artiklassa määrätään, että osaa sopimuksesta sovelletaan väliaikaisesti.

               (2)

               Neuvoston päätöksen 2014/668/EU (2) 4 artiklassa täsmennetään väliaikaisesti sovellettavat sopimuksen määräykset. Niihin kuuluvat määräykset terveys- ja kasvinsuojelutoimien hallinnoinnin alakomitean, kaupan ja kestävän kehityksen alakomitean, tulliasioiden alakomitean sekä maantieteellisten merkintöjen alakomitean perustamisesta ja toiminnasta.

               (3)

               Sopimuksen 74 artiklassa määrätään, että terveys- ja kasvinsuojelutoimien alakomitea hyväksyy työjärjestyksensä ensimmäisessä kokouksessaan.

               (4)

               Sopimuksen 300 artiklassa määrätään, että kaupan ja kestävän kehityksen alakomitea vahvistaa työjärjestyksensä.

               (5)

               Sopimuksen 83 artiklassa määrätään, että tulliasioiden alakomitea hyväksyy työjärjestyksensä.

               (6)

               Sopimuksen 211 artiklassa määrätään, että maantieteellisten merkintöjen alakomitea vahvistaa työjärjestyksensä.

               (7)

               On aiheellista määrittää kannat, jotka esitetään unionin puolesta terveys- ja kasvinsuojelutoimien hallinnoinnin alakomiteassa, kaupan ja kestävän kehityksen alakomiteassa, tulliasioiden alakomiteassa sekä maantieteellisten merkintöjen alakomiteassa kyseisten alakomiteoiden työjärjestysten hyväksymiseen,

         ON HYVÄKSYNYT TÄMÄN PÄÄTÖKSEN:
   1 artikla
   1.   Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen, jäljempänä ’sopimus’, 74 artiklalla perustetussa terveys- ja kasvinsuojelutoimien alakomiteassa unionin puolesta esitettävä kanta perustuu tähän päätökseen liitettyyn terveys- ja kasvinsuojelutoimien hallinnoinnin alakomitean päätösluonnokseen.
   2.   Unionin edustajat terveys- ja kasvinsuojelutoimien alakomiteassa voivat sopia päätösluonnokseen tehtävistä vähäisistä teknisistä korjauksista ilman uutta neuvoston päätöstä.
   2 artikla
   1.   Sopimuksen 300 artiklalla perustetussa kaupan ja kestävän kehityksen alakomiteassa unionin puolesta esitettävä kanta perustuu tähän päätökseen liitettyyn kaupan ja kestävän kehityksen alakomitean päätösluonnokseen.
   2.   Unionin edustajat kaupan ja kestävän kehityksen alakomiteassa voivat sopia päätösluonnokseen tehtävistä vähäisistä teknisistä korjauksista ilman uutta neuvoston päätöstä.
   3 artikla
   1.   Sopimuksen 83 artiklalla perustetussa tulliasioiden alakomiteassa unionin puolesta esitettävä kanta perustuu tähän päätökseen liitettyyn tulliasioiden alakomitean päätösluonnokseen.
   2.   Unionin edustajat tulliasioiden alakomiteassa voivat sopia päätösluonnokseen tehtävistä vähäisistä teknisistä korjauksista ilman uutta neuvoston päätöstä.
   4 artikla
   1.   Sopimuksen 211 artiklalla perustetussa maantieteellisten merkintöjen alakomiteassa unionin puolesta esitettävä kanta perustuu tähän päätökseen liitettyyn maantieteellisten merkintöjen alakomitean päätösluonnokseen.
   2.   Unionin edustajat maantieteellisten merkintöjen alakomiteassa voivat sopia päätösluonnokseen tehtävistä vähäisistä teknisistä korjauksista ilman uutta neuvoston päätöstä.
   5 artikla
   Tämä päätös tulee voimaan päivänä, jona se hyväksytään.

      Tehty Brysselissä 16 päivänä tammikuuta 2017.

            Neuvoston puolesta

            Puheenjohtaja

         F. MOGHERINI

      (1)  EUVL L 161, 29.5.2014, s. 3.

      (2)  Neuvoston päätös 2014/668/EU, annettu 23 päivänä kesäkuuta 2014, Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen allekirjoittamisesta Euroopan unionin puolesta III osaston (lukuun ottamatta määräyksiä, jotka liittyvät työntekijöinä toisen osapuolen alueella laillisesti työskentelevien kolmansien maiden kansalaisten kohteluun) ja IV, V, VI ja VII osaston sekä niitä koskevien liitteiden ja pöytäkirjojen osalta, ja sopimuksen väliaikaisesta soveltamisesta (EUVL L 278, 20.9.2014, s. 1).

      LUONNOS
      EU:N JA UKRAINAN TERVEYS- JA KASVINSUOJELUTOIMIEN HALLINNOINNIN ALAKOMITEAN PÄÄTÖS N:o,
      annettu … päivänä …kuuta …,
      työjärjestyksensä vahvistamisesta
      EU:N JA UKRAINAN TERVEYS- JA KASVINSUOJELUTOIMIEN HALLINNOINNIN ALAKOMITEA, joka
      ottaa huomioon Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen (1) ja erityisesti sen 74 artiklan,
      sekä katsoo seuraavaa:

                  (1)

                  Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen, jäljempänä ’sopimus’, osia, mukaan lukien IV osaston (Kauppa ja kaupan liitännäistoimenpiteet) 4 lukua (Terveys- ja kasvinsuojelutoimet), sovelletaan väliaikaisesti 1 päivästä tammikuuta 2016 sopimuksen 486 artiklan mukaisesti.

                  (2)

                  Sopimuksen 74 artiklassa määrätään, että terveys- ja kasvinsuojelutoimien hallinnoinnin alakomitea tarkastelee kaikkia sopimuksen IV osaston (4 luvun täytäntöönpanossa esiin tulevia asioita.

                  (3)

                  Sopimuksen 74 artiklan 5 kohdassa määrätään, että terveys- ja kasvinsuojelutoimien hallinnoinnin alakomitea hyväksyy työjärjestyksensä,

            ON HYVÄKSYNYT TÄMÄN PÄÄTÖKSEN:
      1 artikla
      Hyväksytään terveys- ja kasvinsuojelutoimien hallinnoinnin alakomitean työjärjestys, sellaisena kuin se on esitetty tämän päätöksen liitteessä.
      2 artikla
      Tämä päätös tulee voimaan päivänä, jona se hyväksytään.

         Tehty …

               EU:n ja Ukrainan terveys- ja kasvinsuojelutoimien hallinnoinnin alakomitean puolesta

               Puheenjohtaja

         (1)  EUVL L 161, 29.5.2014, s. 3.

         LIITE
         EU:N JA UKRAINAN TERVEYS- JA KASVINSUOJELUTOIMIEN HALLINNOINNIN ALAKOMITEAN TYÖJÄRJESTYS
         1 artikla
         Yleiset säännökset
         1.   Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen (1), jäljempänä ’sopimus’, 74 artiklan 1 kohdalla perustettu terveys- ja kasvinsuojelutoimien alakomitea avustaa sopimuksen IV osaston 465 artiklan 4 kohdassa tarkoitettua kauppaan liittyviä kysymyksiä käsittelevää assosiaatiokomiteaa sen tehtävien hoitamisessa.
         2.   Terveys- ja kasvinsuojelutoimien hallinnoinnin alakomitea hoitaa sopimuksen 74 artiklan 2 kohdassa vahvistetut tehtävät ottaen huomioon sopimuksen 59 artiklassa vahvistettu tavoite.
         3.   Terveys- ja kasvinsuojelutoimien hallinnoinnin alakomitea koostuu terveys- ja kasvinsuojelutoimista vastaavien osapuolten toimivaltaisten viranomaisten edustajista.
         4.   Terveys- ja kasvinsuojelutoimista vastaava Euroopan komission tai Ukrainan edustaja toimii puheenjohtajana 2 artiklan mukaisesti.
         5.   Tätä työjärjestystä sovellettaessa ’osapuolet’ määritellään sopimuksen 482 artiklassa esitetyn määritelmän mukaisesti.
         2 artikla
         Puheenjohtajuus
         Osapuolet toimivat vuorotellen terveys- ja kasvinsuojelutoimien hallinnoinnin alakomitean puheenjohtajana 12 kuukauden ajan. Ensimmäinen 12 kuukauden kausi alkaa assosiaationeuvoston ensimmäisen kokouksen päivänä ja päättyy 31 päivänä joulukuuta samana vuonna.
         3 artikla
         Kokoukset
         1.   Jolleivät osapuolet muuta sovi, terveys- ja kasvinsuojelutoimien hallinnoinnin alakomitea kokoontuu kolmen kuukauden kuluessa sopimuksen voimaantulosta ja sen jälkeen kumman tahansa osapuolen pyynnöstä tai vähintään kerran vuodessa.
         2.   Terveys- ja kasvinsuojelutoimien hallinnoinnin alakomitean kokoukset kutsuu koolle puheenjohtaja osapuolten yhteisesti sopimana ajankohtana ja yhteisesti sopimassa paikassa. Puheenjohtaja toimittaa kokouskutsun viimeistään 28 kalenteripäivää ennen kokouksen alkamista, jolleivät osapuolet toisin sovi.
         3.   Terveys- ja kasvinsuojelutoimien hallinnoinnin alakomitean sääntömääräiset kokoukset kutsutaan mahdollisuuksien mukaan koolle hyvissä ajoin ennen kauppaan liittyviä kysymyksiä käsittelevän assosiaatiokomitean sääntömääräistä kokousta.
         4.   Terveys- ja kasvinsuojelutoimien hallinnoinnin alakomitean kokoukset voidaan järjestää millä tahansa sovituilla teknisillä keinoilla, kuten video- tai audiokokouksena.
         5.   Terveys- ja kasvinsuojelutoimien hallinnoinnin alakomitea voi kokoustensa välisinä aikoina käsitellä asioita kirjeenvaihtona.
         4 artikla
         Valtuuskunnat
         Kunkin osapuolen on ilmoitettava toiselle osapuolelle valtuuskuntansa suunniteltu kokoonpano 5 artiklassa tarkoitetun tulliasioiden alakomitean sihteeristön välityksellä ennen kutakin kokousta.
         5 artikla
         Sihteeristö
         Yksi Euroopan komission virkamies ja yksi Ukrainan virkamies toimivat yhdessä terveys- ja kasvinsuojelutoimien hallinnoinnin alakomitean sihteereinä ja huolehtivat yhteisesti sihteeristön tehtävistä keskinäisen luottamuksen ja yhteistyön hengessä.
         6 artikla
         Kirjeenvaihto
         1.   Terveys- ja kasvinsuojelutoimien hallinnoinnin alakomitealle osoitettu kirjeenvaihto ohjataan jomman kumman osapuolen sihteerille, joka puolestaan ilmoittaa toiselle sihteerille.
         2.   Sihteeristö varmistaa, että terveys- ja kasvinsuojelutoimien hallinnoinnin alakomitealle osoitettu kirjeenvaihto toimitetaan eteenpäin puheenjohtajalle ja jaetaan tarvittaessa tämän työjärjestyksen 7 artiklan mukaisesti.
         3.   Terveys- ja kasvinsuojelutoimien hallinnoinnin alakomitean sihteeristö toimittaa puheenjohtajan kirjeenvaihdon osapuolille alakomitean puheenjohtajan puolesta. Kirjeenvaihto jaetaan tarvittaessa 7 artiklan mukaisesti.
         7 artikla
         Asiakirjat
         1.   Asiakirjat jaetaan terveys- ja kasvinsuojelutoimien hallinnoinnin alakomitean sihteeristön välityksellä.
         2.   Osapuoli toimittaa asiakirjansa omalle sihteerilleen. Kyseinen sihteeri toimittaa nämä asiakirjat toisen osapuolen sihteerille.
         3.   Unionin sihteeri jakaa asiakirjat unionin asianomaisille edustajille ja toimittaa järjestelmällisesti jäljennöksen tällaisesta kirjeenvaihdosta Ukrainan sihteerille ja kauppaan liittyviä kysymyksiä käsittelevän assosiaatiokomitean sihteereille.
         4.   Ukrainan sihteeri jakaa asiakirjat Ukrainan asianomaisille edustajille ja toimittaa järjestelmällisesti jäljennöksen tällaisesta kirjeenvaihdosta unionin sihteerille ja kauppaan liittyviä kysymyksiä käsittelevän assosiaatiokomitean sihteereille.
         5.   Terveys- ja kasvinsuojelutoimien hallinnoinnin alakomitean sihteerit toimivat yhteyshenkilöinä sopimuksen 67 artiklassa tarkoitettua tietojen vaihtoa varten.
         8 artikla
         Luottamuksellisuus
         Elleivät osapuolet keskenään toisin päätä, terveys- ja kasvinsuojelutoimien hallinnoinnin alakomitean kokoukset eivät ole julkisia.
         Kun osapuoli toimittaa terveys- ja kasvinsuojelutoimien hallinnoinnin alakomitealle luottamuksellisiksi määriteltyjä tietoja, toisen osapuolen on käsiteltävä kyseisiä tietoja luottamuksellisina.
         9 artikla
         Kokousten esityslistat
         1.   Terveys- ja kasvinsuojelutoimien hallinnoinnin alakomitean sihteeristö laatii kutakin kokousta varten osapuolten tekemien ehdotusten perusteella alustavan esityslistan ja luonnoksen 10 artiklassa tarkoitetuiksi toimintaa koskeviksi päätelmiksi. Alustavaan esityslistaan sisältyvät asiat, joiden ottamista esityslistalle koskevan pyynnön ja muut tarvittavat asiakirjat osapuoli on toimittanut sihteeristölle viimeistään 21 kalenteripäivää ennen kyseistä kokouspäivää.
         2.   Alustava esityslista ja muut tarvittavat asiakirjat jaetaan 7 artiklan mukaisesti viimeistään 15 kalenteripäivää ennen kokouksen alkua.
         3.   Terveys- ja kasvinsuojelutoimien hallinnoinnin alakomitea hyväksyy esityslistan kunkin kokouksen alussa. Osapuolten suostumuksella asialistalle voidaan ottaa asioita, joita ei ole merkitty alustavaan esityslistaan.
         4.   Puheenjohtaja voi tarvittaessa ja toisen osapuolen suostumuksella kutsua osapuolten muiden elinten edustajia tai riippumattomia asiantuntijoita osallistumaan terveys- ja kasvinsuojelutoimien alakomitean kokouksiin tarkkailijoina antamaan tietoja erityisistä aiheista. Osapuolet varmistavat, että nämä tarkkailijat noudattavat luottamuksellisuutta koskevia vaatimuksia.
         5.   Puheenjohtaja voi osapuolia kuultuaan lyhentää 1 ja 2 kohdassa asetettuja määräaikoja erityisolosuhteiden sitä edellyttäessä.
         10 artikla
         Pöytäkirja ja toimintaa koskevat päätelmät
         1.   Sihteerit laativat yhdessä kustakin kokouksesta pöytäkirjaluonnoksen.
         2.   Pöytäkirja sisältää yleensä kunkin esityslistalla olevan asian osalta:

                     a)

                     kokouksen osallistujat, heidän mukanaan olevat virkamiehet ja mahdolliset kokoukseen osallistuvat tarkkailijat;

                     b)

                     terveys- ja kasvinsuojelutoimien hallinnoinnin alakomitealle toimitetut asiakirjat;

                     c)

                     lausunnot, jotka terveys- ja kasvinsuojelutoimien hallinnoinnin alakomitea on pyytänyt kirjattaviksi; ja

                     d)

                     kokouksessa hyväksytyt 4 kohdassa tarkoitetut toimintaa koskevat päätelmät.

               3.   Pöytäkirjaluonnos toimitetaan terveys- ja kasvinsuojelutoimien hallinnoinnin alakomitean hyväksyttäväksi. Se hyväksytään 28 kalenteripäivän kuluessa kustakin terveys- ja kasvinsuojelutoimien hallinnoinnin alakomitean kokouksesta. Hyväksytyn pöytäkirjan jäljennös toimitetaan kaikille 7 artiklassa tarkoitetuille vastaanottajille.
         4.   Puheenjohtajana toimivan osapuolen sihteeri laatii luonnoksen kunkin kokouksen toimintaa koskeviksi päätelmiksi ja jakaa sen osapuolille yhdessä esityslistan kanssa pääsääntöisesti viimeistään 15 kalenteripäivää ennen kokouksen alkua. Luonnosta kokouksen toimintaa koskeviksi päätelmiksi ajantasaistetaan kokouksen edetessä siten, että kokouksen lopussa, ellei toisin sovita, terveys- ja kasvinsuojelutoimien hallinnoinnin alakomitea hyväksyy toimintaa koskevat päätelmät, jotka sisältävät osapuolten sopimat jatkotoimet. Kun toimintaa koskevat päätelmät on hyväksytty, ne liitetään pöytäkirjaan ja niiden toteutusta tarkastellaan terveys- ja kasvinsuojelutoimien hallinnoinnin alakomitean myöhemmissä kokouksessa. Tätä varten terveys- ja kasvinsuojelutoimien hallinnoinnin alakomitea hyväksyy asiakirjamallin, jonka avulla voidaan seurata edistymistä kunkin toimenpiteen toteuttamisessa tiettyyn määräaikaan mennessä.
         11 artikla
         Päätökset ja suositukset
         1.   Terveys- ja kasvinsuojelutoimien hallinnoinnin alakomitea hyväksyy päätökset, lausunnot, suositukset, kertomukset ja yhteiset toimet sopimuksen 74 artiklan mukaisesti. Osapuolet hyväksyvät yksimielisesti nämä päätökset, lausunnot, suositukset, kertomukset ja yhteiset toimet, kun niiden sisäiset hyväksymismenettelyt on saatettu päätökseen. Nämä päätökset sitovat osapuolia, joiden on toteutettava päätösten täytäntöönpanemiseksi tarvittavat toimenpiteet.
         2.   Puheenjohtaja allekirjoittaa jokaisen päätöksen, lausunnon, suosituksen tai kertomuksen, ja molemmat sihteerit todistavat sen oikeaksi. Puheenjohtaja allekirjoittaa nämä asiakirjat sen kokouksen aikana, jossa kyseinen päätös. lausunto, suositus tai kertomus on hyväksytty, sanotun kuitenkaan rajoittamatta 3 kohdan soveltamista.
         3.   Jos osapuolet niin sopivat, terveys- ja kasvinsuojelutoimien hallinnoinnin alakomitea voi hyväksyä päätöksiä, suosituksia ja lausuntoja tai kertomuksia kirjallista menettelyä noudattaen sen jälkeen, kun kumpikin on saattanut päätökseen omat sisäiset menettelynsä. Kirjallinen menettely tarkoittaa osapuolten suostumuksella toimivien sihteerien välistä noottien vaihtoa. Tätä varten ehdotusteksti jaetaan 7 artiklan mukaisesti ja määräaika, jonka kuluessa mahdolliset varaumat tai muutosehdotukset on esitettävä, on vähintään 21 kalenteripäivää. Puheenjohtaja voi osapuolia kuultuaan lyhentää tässä kohdassa asetettuja määräaikoja erityisolosuhteiden sitä edellyttäessä. Kun tekstistä on päästy sopimukseen, puheenjohtaja allekirjoittaa päätöksen, lausunnon, suosituksen tai kertomuksen, ja molemmat sihteerit todistavat sen oikeaksi.
         4.   Terveys- ja kasvinsuojelutoimien hallinnoinnin alakomitean asiakirjat otsikoidaan ’päätöksiksi’, ’lausunnoiksi’, ’suosituksiksi’ tai ’kertomuksiksi’. Kukin päätös tulee voimaan päivänä, jona se hyväksytään, jollei siinä toisin säädetä.
         5.   Päätökset, lausunnot, suositukset ja kertomukset jaetaan molemmille osapuolille.
         6.   Kauppaan liittyviä kysymyksiä käsittelevän assosiaatiokomitean sihteeristölle ilmoitetaan kaikista terveys- ja kasvinsuojelutoimien hallinnoinnin alakomitean päätöksistä, lausunnoista, suosituksista tai kertomuksista.
         7.   Kumpikin osapuoli voi päättää terveys- ja kasvinsuojelutoimien hallinnoinnin alakomitean päätösten, lausuntojen ja suositusten julkaisemisesta omassa virallisessa lehdessään.
         12 artikla
         Kertomukset
         Terveys- ja kasvinsuojelutoimien hallinnoinnin alakomitea toimittaa kauppaan liittyviä kysymyksiä käsittelevälle assosiaatiokomitealle kertomuksen omasta toiminnastaan ja kyseisen alakomitean perustamien teknisten tai tilapäisten työryhmien toiminnasta. Kertomus on toimitettava 25 vuorokautta ennen kauppaan liittyviä kysymyksiä käsittelevän assosiaatiokomitean sääntömääräistä vuosikokousta.
         13 artikla
         Kielet
         1.   Terveys- ja kasvinsuojelutoimien hallinnoinnin alakomitean työkielet ovat englanti ja ukraina.
         2.   Jollei toisin päätetä, terveys- ja kasvinsuojelutoimien hallinnoinnin alakomitea tekee ratkaisunsa kyseisillä kielillä laadittujen asiakirjojen perusteella.
         14 artikla
         Menot
         1.   Kumpikin osapuoli vastaa sille terveys- ja kasvinsuojelutoimien hallinnoinnin alakomitean kokouksiin osallistumisesta aiheutuvista henkilöstö-, matka- ja oleskelukuluista sekä postitus- ja televiestintäkuluista.
         2.   Kokouksen järjestävä osapuoli vastaa kokouksen järjestelyihin liittyvistä kuluista sekä asiakirjojen laatimiskuluista.
         3.   Kuluista, jotka aiheutuvat kokousten tulkkauksesta ja tarkoitettujen asiakirjojen kääntämisestä englanniksi tai ukrainaksi 13 artiklan 1 kohdan noudattamiseksi, vastaa kokouksen järjestävä osapuoli.
         Kuluista, jotka aiheutuvat tulkkauksesta ja kääntämisestä muille kielille tai muista kielistä vastaa suoraan tätä koskevan pyynnön esittänyt osapuoli.
         15 artikla
         Tekniset työryhmät ja tilapäiset työryhmät
         1.   Terveys- ja kasvinsuojelutoimien hallinnoinnin alakomitea voi tarvittaessa perustaa sopimuksen 74 artiklan 3 kohdan nojalla tehtävällä päätöksellä teknisiä työryhmiä tai tilapäisiä työryhmiä, myös tieteellisiä työryhmiä, tai lakkauttaa ne.
         2.   Tilapäisen työryhmän jäseninä voi olla muitakin kuin osapuolten edustajia. Osapuolet varmistavat, että terveys- ja kasvinsuojelutoimien hallinnoinnin alakomitean perustamien työryhmien jäsenet noudattavat asianmukaisia luottamuksellisuusvaatimuksia.
         3.   Ellei toisin päätetä, terveys- ja kasvinsuojelutoimien hallinnoinnin alakomitean perustamien työryhmien jäsenet työskentelevät kyseisen alakomitean alaisuudessa ja raportoivat sille toiminnastaan.
         4.   Työryhmien kokoukset voidaan järjestää tarvittaessa henkilötapaamisina tai video- tai audiokokouksina.
         5.   Terveys- ja kasvinsuojelutoimien hallinnoinnin alakomitean sihteeristölle on toimitettava jäljennös kaikesta merkityksellisestä kirjeenvaihdosta, asiakirjoista ja tiedonannoista, jotka koskevat työryhmien toimintaa.
         6.   Työryhmillä on valtuudet antaa kirjallisesti suosituksia terveys- ja kasvinsuojelutoimien hallinnoinnin alakomitealle. Suositukset on hyväksyttävä yksimielisesti ja toimitettava puheenjohtajalle, joka jakaa suositukset 7 artiklan mukaisesti.
         7.   Tätä työjärjestystä sovelletaan soveltuvin osin kaikkiin terveys- ja kasvinsuojelutoimien hallinnoinnin alakomitean perustamiin teknisiin työryhmiin tai tilapäisiin työryhmiin, ellei tässä artiklassa toisin täsmennetä. Viittauksia kauppaan liittyviä kysymyksiä käsittelevään assosiaatiokomiteaan on pidettävä viittauksina terveys- ja kasvinsuojelutoimien hallinnoinnin alakomiteaan.
         16 artikla
         Työjärjestyksen muuttaminen
         Tätä työjärjestystä voidaan muuttaa terveys- ja kasvinsuojelutoimien hallinnoinnin alakomitean päätöksellä sopimuksen 74 artiklan 5 kohdan mukaisesti.

            (1)  EUVL L 161, 29.5.2014, s. 3.

      LUONNOS
      EU:N JA UKRAINAN KAUPAN JA KESTÄVÄN KEHITYKSEN ALAKOMITEAN PÄÄTÖS N:o …,
      annettu … päivänä …kuuta …,
      työjärjestyksensä vahvistamisesta
      EU:N JA UKRAINAN KAUPAN JA KESTÄVÄN KEHITYKSEN ALAKOMITEA, joka
      ottaa huomioon Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen (1) ja erityisesti sen 300 artiklan,
      sekä katsoo seuraavaa:

                  (1)

                  Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen, jäljempänä ’sopimus’, 486 artiklan mukaisesti sopimuksen osia, mukaan lukien IV osaston (Kauppa ja kaupan liitännäistoimenpiteet) 13 luku (Kauppa ja kestävä kehitys), sovelletaan väliaikaisesti 1 päivästä tammikuuta 2016.

                  (2)

                  Sopimuksen 300 artiklassa määrätään, että kaupan ja kestävän kehityksen alakomitea valvoo sopimuksen IV osaston 13 luvun täytäntöönpanoa.

                  (3)

                  Sopimuksen 300 artiklan 1 kohdassa määrätään, että kaupan ja kestävän kehityksen alakomitea vahvistaa työjärjestyksensä,

            ON HYVÄKSYNYT TÄMÄN PÄÄTÖKSEN:
      1 artikla
      Hyväksytään kaupan ja kestävän kehityksen alakomitean työjärjestys, sellaisena kuin se on esitetty tämän päätöksen liitteessä.
      2 artikla
      Tämä päätös tulee voimaan päivänä, jona se hyväksytään.

         Tehty …

               EU:n ja Ukrainan kaupan ja kestävän kehityksen alakomitean puolesta

               Puheenjohtaja

         (1)  EUVL L 161, 29.5.2014, s. 3.

         LIITE
         EU:N JA UKRAINAN KAUPAN JA KESTÄVÄN KEHITYKSEN ALAKOMITEAN TYÖJÄRJESTYS
         1 artikla
         Yleiset säännökset
         1.   Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen (1), jäljempänä ’sopimus’, 300 artiklalla perustettu kaupan ja kestävän kehityksen alakomitea avustaa sopimuksen 465 artiklan 4 kohdassa tarkoitettua kauppaan liittyviä kysymyksiä käsittelevää assosiaatiokomiteaa sen tehtävien hoitamisessa.
         2.   Kaupan ja kestävän kehityksen alakomitea hoitaa sille sopimuksen IV osaston (Kauppa ja kaupan liitännäistoimenpiteet) 13 luvussa (Kauppa ja kestävä kehitys) annetut tehtävät.
         3.   Kaupan ja kestävän kehityksen alakomitea koostuu kauppaan ja kestävään kehitykseen liittyvistä asioista vastaavien osapuolten viranomaisten edustajista.
         4.   Euroopan komission tai Ukrainan edustaja, joka vastaa kauppaa ja kestävää kehitystä koskevista asioista, toimii kaupan ja kestävän kehityksen alakomitean puheenjohtajana.
         5.   Tätä työjärjestystä sovellettaessa ’osapuolet’ määritellään sopimuksen 482 artiklassa esitetyn määritelmän mukaisesti.
         2 artikla
         Erityiset säännökset
         1.   EU:n ja Ukrainan assosiaatiokomitean työjärjestyksen 2–14 artiklaa sovelletaan soveltuvin osin, jollei tässä työjärjestyksessä toisin määrätä.
         2.   Viittaukset assosiaationeuvostoon on ymmärrettävä viittauksiksi kauppaan liittyviä kysymyksiä käsittelevään assosiaatiokomiteaan. Viittaukset assosiaatiokomiteaan tai kauppaan liittyviä kysymyksiä käsittelevään assosiaatiokomiteaan on ymmärrettävä viittauksiksi kaupan ja kestävän kehityksen alakomiteaan.
         3 artikla
         Kokoukset
         Kaupan ja kestävän kehityksen alakomitea kokoontuu tarvittaessa. Osapuolet pyrkivät kokoontumaan kerran vuodessa.
         4 artikla
         Muuttaminen
         Tätä työjärjestystä voidaan muuttaa EU:n ja Ukrainan kaupan ja kestävän kehityksen alakomitean päätöksellä sopimuksen 300 artiklan 1 kohdan mukaisesti.

            (1)  EUVL L 161, 29.5.2014, s. 3.

      LUONNOS
      EU:N JA UKRAINAN TULLIASIOIDEN ALAKOMITEAN PÄÄTÖS N:o …,
      annettu … päivänä …kuuta …,
      työjärjestyksensä vahvistamisesta
      EU:N JA UKRAINAN TULLIASIOIDEN ALAKOMITEA, joka
      ottaa huomioon Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen (1) ja erityisesti sen 83 artiklan,
      sekä katsoo seuraavaa:

                  (1)

                  Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen, jäljempänä ’sopimus’, 486 artiklan mukaisesti sopimuksen osia, mukaan lukien IV osaston (Kauppa ja kaupan liitännäistoimenpiteet) 5 lukua (Tullimenettelyjen ja kaupan helpottaminen), sovelletaan väliaikaisesti 1 päivästä tammikuuta 2016.

                  (2)

                  Sopimuksen 83 artiklassa määrätään, että tulliasioiden alakomitea valvoo sopimuksen IV osaston 5 luvun täytäntöönpanoa ja hallinnointia.

                  (3)

                  Sopimuksen 83 artiklan e alakohdassa määrätään, että tulliasioiden alakomitea hyväksyy työjärjestyksensä,

            ON HYVÄKSYNYT TÄMÄN PÄÄTÖKSEN:
      1 artikla
      Hyväksytään tulliasioiden alakomitean työjärjestys, sellaisena kuin se on esitetty tämän päätöksen liitteessä.
      2 artikla
      Tämä päätös tulee voimaan päivänä, jona se hyväksytään.

         Tehty …

               EU:n ja Ukrainan tulliasioiden alakomitean puolesta

               Puheenjohtaja

         (1)  EUVL L 161, 29.5.2014, s. 3.

         LIITE
         EU:N JA UKRAINAN TULLIASIOIDEN ALAKOMITEAN TYÖJÄRJESTYS
         1 artikla
         Yleiset säännökset
         1.   Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen (1), jäljempänä ’sopimus’, 83 artiklalla perustettu tulliasioiden alakomitea hoitaa kyseisessä artiklassa tarkoitetut tehtävänsä.
         2.   Tulliasioiden alakomitea koostuu tullista ja tullin liitännäistoimenpiteistä vastaavista Euroopan komission ja Ukrainan edustajista.
         3.   Euroopan komission tai Ukrainan edustaja, joka vastaa tullia ja tullin liitännäistoimenpiteitä koskevista asioista, toimii puheenjohtajana 2 artiklan mukaisesti.
         4.   Tätä työjärjestystä sovellettaessa ’osapuolet’ määritellään sopimuksen 482 artiklassa esitetyn määritelmän mukaisesti.
         2 artikla
         Puheenjohtajuus
         Osapuolet toimivat vuorotellen tulliasioiden alakomitean puheenjohtajana 12 kuukauden ajan. Ensimmäinen 12 kuukauden kausi alkaa assosiaationeuvoston ensimmäisen kokouksen päivänä ja päättyy 31 päivänä joulukuuta samana vuonna.
         3 artikla
         Kokoukset
         1.   Jolleivät osapuolet toisin sovi, tulliasioiden alakomitea kokoontuu kerran vuodessa tai kumman tahansa osapuolen pyynnöstä.
         2.   Tulliasioiden alakomitean kokoukset kutsuu koolle puheenjohtaja osapuolten yhteisesti sopimana ajankohtana ja yhteisesti sopimassa paikassa. Tulliasioiden alakomitean puheenjohtaja toimittaa kokouskutsun viimeistään 28 kalenteripäivää ennen kokouksen alkamista, jolleivät osapuolet toisin sovi.
         3.   Tulliasioiden alakomitean kokoukset voidaan järjestää millä tahansa sovituilla teknisillä keinoilla, kuten video- tai audiokokouksena.
         4.   Tulliasioiden alakomitea voi kokoustensa välisinä aikoina käsitellä asioita kirjeenvaihtona.
         4 artikla
         Valtuuskunnat
         Kunkin osapuolen on ilmoitettava toiselle osapuolelle valtuuskuntansa suunniteltu kokoonpano 5 artiklassa tarkoitetun tulliasioiden alakomitean sihteeristön välityksellä ennen kutakin kokousta.
         5 artikla
         Sihteeristö
         Yksi tullista ja tullin liitännäistoimenpiteistä vastaava Euroopan komission virkamies ja yksi Ukrainan virkamies toimivat yhdessä tulliasioiden alakomitean sihteereinä ja huolehtivat yhteisesti sihteeristön tehtävistä keskinäisen luottamuksen ja yhteistyön hengessä.
         6 artikla
         Kirjeenvaihto
         1.   Tulliasioiden alakomitealle osoitettu kirjeenvaihto ohjataan jommankumman osapuolen sihteerille, joka puolestaan ilmoittaa toiselle sihteerille.
         2.   Sihteeristö varmistaa, että tulliasioiden alakomitealle osoitettu kirjeenvaihto toimitetaan eteenpäin puheenjohtajalle ja jaetaan tarvittaessa 7 artiklan mukaisesti.
         3.   Tulliasioiden alakomitean sihteeristö toimittaa puheenjohtajan kirjeenvaihdon osapuolille puheenjohtajan puolesta. Kirjeenvaihto jaetaan tarvittaessa 7 artiklan mukaisesti.
         7 artikla
         Asiakirjat
         1.   Asiakirjat jaetaan tulliasioiden alakomitean sihteerien välityksellä.
         2.   Osapuoli toimittaa asiakirjansa omalle sihteerilleen. Kyseinen sihteeri toimittaa nämä asiakirjat toisen osapuolen sihteerille.
         3.   Unionin sihteeri jakaa asiakirjat unionin asianomaisille edustajille ja toimittaa järjestelmällisesti jäljennöksen tällaisesta kirjeenvaihdosta Ukrainan sihteerille. Unionin sihteeri toimittaa jäljennöksen lopullisista asiakirjoista kauppaan liittyviä kysymyksiä käsittelevän assosiaatiokomitean sihteereille.
         4.   Ukrainan sihteeri jakaa asiakirjat Ukrainan asianomaisille edustajille ja toimittaa järjestelmällisesti jäljennöksen tällaisesta kirjeenvaihdosta unionin sihteerille. Ukrainan sihteeri toimittaa jäljennöksen lopullisista asiakirjoista kauppaan liittyviä kysymyksiä käsittelevän assosiaatiokomitean sihteereille.
         8 artikla
         Luottamuksellisuus
         Elleivät osapuolet keskenään toisin päätä, tulliasioiden alakomitean kokoukset eivät ole julkisia.
         Kun osapuoli toimittaa tulliasioiden alakomitealle luottamuksellisiksi määriteltyjä tietoja, toisen osapuolen on käsiteltävä kyseisiä tietoja luottamuksellisina.
         9 artikla
         Kokousten esityslistat
         1.   Tulliasioiden alakomitean sihteeristö laatii kutakin kokousta varten osapuolten tekemien ehdotusten perusteella alustavan esityslistan. Alustavaan esityslistaan sisältyvät asiat, joiden esityslistalle ottamispyynnön ja muut tarvittavat asiakirjat osapuoli on toimittanut sihteeristölle viimeistään 21 kalenteripäivää ennen kyseistä kokouspäivää.
         2.   Alustava esityslista ja muut tarvittavat asiakirjat jaetaan 7 artiklan mukaisesti viimeistään 15 kalenteripäivää ennen kokouksen alkua.
         3.   Tulliasioiden alakomitea hyväksyy esityslistan kunkin kokouksen alussa. Osapuolten suostumuksella asialistalle voidaan ottaa asioita, joita ei ole merkitty alustavaan esityslistaan.
         4.   Puheenjohtaja voi tarvittaessa ja toisen osapuolen suostumuksella kutsua osapuolten muiden elinten edustajia tai riippumattomia asiantuntijoita osallistumaan tulliasioiden alakomitean kokouksiin tarkkailijoina antamaan tietoja erityisistä aiheista. Osapuolet varmistavat, että nämä tarkkailijat noudattavat luottamuksellisuutta koskevia vaatimuksia.
         5.   Puheenjohtaja voi osapuolia kuultuaan lyhentää 1 ja 2 kohdassa asetettuja määräaikoja erityisolosuhteiden sitä edellyttäessä.
         10 artikla
         Pöytäkirja ja toimintaa koskevat päätelmät
         1.   Puheenjohtajana toimivan osapuolen sihteeri laatii pöytäkirjaluonnoksen, joka sisältää toimintaa koskevat päätelmät.
         2.   Pöytäkirjaluonnos, joka sisältää toimintaa koskevat päätelmät, toimitetaan tulliasioiden alakomitean hyväksyttäväksi. Se hyväksytään 28 kalenteripäivän kuluessa kustakin tulliasioiden alakomitean kokouksesta. Hyväksytyn pöytäkirjan jäljennös toimitetaan kaikille 7 artiklassa tarkoitetuille vastaanottajille.
         11 artikla
         Päätökset ja suositukset
         1.   Tulliasioiden alakomitea hyväksyy käytännön järjestelyt, toimenpiteet, päätökset ja suositukset sopimuksen 83 artiklan mukaisesti. Osapuolet hyväksyvät ne yksimielisesti, kun niiden sisäiset hyväksymismenettelyt on saatettu päätökseen. Päätökset sitovat osapuolia, joiden on toteutettava päätösten täytäntöönpanemiseksi tarvittavat toimenpiteet.
         2.   Kunkin päätöksen tai suosituksen on oltava kummankin osapuolen edustajan allekirjoittama. Edustajat allekirjoittavat nämä asiakirjat sen kokouksen aikana, jossa kyseinen päätös tai suositus on hyväksytty, sanotun kuitenkaan rajoittamatta 3 kohdan soveltamista.
         3.   Jos osapuolet niin sopivat, tulliasioiden alakomitea voi hyväksyä päätöksiä tai suosituksia kirjallista menettelyä noudattaen sen jälkeen, kun kumpikin on saattanut päätökseen omat sisäiset menettelynsä,. Kirjallinen menettely tarkoittaa osapuolten suostumuksella toimivien sihteerien välistä noottien vaihtoa. Tätä varten ehdotusteksti jaetaan 7 artiklan mukaisesti ja määräaika, jonka kuluessa mahdolliset varaumat tai muutosehdotukset on esitettävä, on vähintään 21 kalenteripäivää. Puheenjohtaja voi osapuolia kuultuaan lyhentää tässä kohdassa asetettuja määräaikoja erityisolosuhteiden sitä edellyttäessä. Kun tekstistä on päästy sopimukseen, kummankin osapuolen edustajan on allekirjoitettava päätös tai suositus.
         4.   Tulliasioiden alakomitean asiakirjat otsikoidaan ’päätöksiksi’ tai ’suosituksiksi’. Kukin päätös tulee voimaan päivänä, jona se hyväksytään, jollei siinä toisin säädetä.
         5.   Kummankin sihteerin on todistettava tulliasioiden alakomitean päätökset ja suositukset oikeiksi.
         6.   Päätökset ja suositukset jaetaan molemmille osapuolille.
         7.   Kauppaan liittyviä kysymyksiä käsittelevän assosiaatiokomitean sihteeristölle ilmoitetaan kaikista tulliasioiden alakomitean päätöksistä, lausunnoista, suosituksista tai kertomuksista.
         8.   Kumpikin osapuoli voi päättää tulliasioiden alakomitean päätösten ja suositusten julkaisemisesta omassa virallisessa lehdessään.
         12 artikla
         Kertomukset
         Tulliasioiden alakomitea raportoi toiminnastaan kauppaan liittyviä kysymyksiä käsittelevälle assosiaatiokomitealle kussakin kauppaan liittyviä kysymyksiä käsittelevän assosiaatiokomitean sääntömääräisessä vuosikokouksessa.
         13 artikla
         Kielet
         1.   Tulliasioiden alakomitean työkielet ovat englanti ja ukraina.
         2.   Jollei toisin päätetä, tulliasioiden alakomitea tekee ratkaisunsa kyseisillä kielillä laadittujen asiakirjojen perusteella.
         14 artikla
         Menot
         1.   Kumpikin osapuoli vastaa sille tulliasioiden alakomitean kokouksiin osallistumisesta aiheutuvista henkilöstö-, matka- ja oleskelukuluista sekä postitus- ja televiestintäkuluista.
         2.   Kokouksen järjestävä osapuoli vastaa kokouksen järjestelyihin liittyvistä kuluista sekä asiakirjojen kopiointikuluista.
         3.   Kuluista, jotka aiheutuvat kokousten tulkkauksesta ja tarkoitettujen asiakirjojen kääntämisestä englanniksi tai ukrainaksi 13 artiklan 1 kohdan noudattamiseksi, vastaa kokouksen järjestävä osapuoli.
         Kuluista, jotka aiheutuvat tulkkauksesta ja kääntämisestä muille kielille tai muista kielistä vastaa suoraan tätä koskevan pyynnön esittänyt osapuoli.
         15 artikla
         Muuttaminen
         Tätä työjärjestystä voidaan muuttaa tulliasioiden alakomitean päätöksellä sopimuksen 83 artiklan e alakohdan mukaisesti.

            (1)  EUVL L 161, 29.5.2014, s. 3.

      LUONNOS
      EU:N JA UKRAINAN MAANTIETEELLISTEN MERKINTÖJEN ALAKOMITEAN PÄÄTÖS N:o …,
      annettu … päivänä …kuuta …,
      työjärjestyksensä vahvistamisesta
      EU:N JA UKRAINAN MAANTIETEELLISTEN MERKINTÖJEN ALAKOMITEA, joka
      ottaa huomioon Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen (1) ja erityisesti sen 211 artiklan,
      sekä katsoo seuraavaa:

                  (1)

                  Euroopan unionin, ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen, jäljempänä ’sopimus’, 486 artiklan mukaisesti sopimuksen osia, mukaan lukien IV osaston (Kauppa ja kaupan liitännäistoimenpiteet) 9 luvun (Teollis- ja tekijänoikeudet) 2 jakson 3 alajaksoa (Maantieteelliset merkinnät), sovelletaan väliaikaisesti 1 päivästä tammikuuta 2016.

                  (2)

                  Sopimuksen 211 artiklassa määrätään, että maantieteellisten merkintöjen alakomitea seuraa sopimuksen kehittymistä maantieteellisten merkintöjen alalla ja toimii maantieteellisiä merkintöjä koskevana yhteistyö- ja vuoropuhelufoorumina.

                  (2)

                  Sopimuksen 211 artiklan 2 kohdassa määrätään, että maantieteellisten merkintöjen alakomitea vahvistaa työjärjestyksensä,

            ON HYVÄKSYNYT TÄMÄN PÄÄTÖKSEN:
      1 artikla
      Hyväksytään maantieteellisten merkintöjen alakomitean työjärjestys, sellaisena kuin se on esitetty tämän päätöksen liitteessä.
      2 artikla
      Tämä päätös tulee voimaan päivänä, jona se hyväksytään.

         Tehty …

               EU:n ja Ukrainan maantieteellisten merkintöjen alakomitean puolesta

               Puheenjohtaja

         (1)  EUVL L 161, 29.5.2014, s. 3.

         LIITE
         EU:N JA UKRAINAN MAANTIETEELLISTEN MERKINTÖJEN ALAKOMITEAN TYÖJÄRJESTYS
         1 artikla
         Yleiset säännökset
         1.   Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen (1), jäljempänä ’sopimus’, 211 artiklalla perustettu maantieteellisten merkintöjen alakomitea avustaa sopimuksen IV osaston 465 artiklan 4 kohdassa tarkoitettua kauppaan liittyviä kysymyksiä käsittelevää assosiaatiokomiteaa sen tehtävien hoitamisessa.
         2.   Maantieteellisten merkintöjen alakomitea suorittaa 211 artiklassa tarkoitetut tehtävänsä.
         3.   Maantieteellisten merkintöjen alakomitea koostuu maantieteellisiin merkintöihin liittyvistä asioista vastaavista Euroopan komission ja Ukrainan edustajista.
         4.   Osapuolet nimeävät kumpikin valtuuskuntansa johtajan, joka toimii yhteyshenkilönä kaikissa alakomiteaa koskevissa asioissa.
         5.   Valtuuskuntien johtajat toimivat puheenjohtajana 2 artiklan mukaisesti.
         6.   Kumpikin valtuuskunnan johtaja voi siirtää kaikki tehtävänsä tai osan niistä nimetylle varajohtajalle, jolloin kaikki jäljempänä olevat viittaukset valtuuskunnan johtajaan koskevat samalla tavoin myös nimettyä varajohtajaa.
         7.   Tätä työjärjestystä sovellettaessa ’osapuolet’ määritellään sopimuksen 482 artiklassa esitetyn määritelmän mukaisesti.
         2 artikla
         Puheenjohtajuus
         Osapuolet toimivat vuorotellen maantieteellisten merkintöjen alakomitean puheenjohtajana 12 kuukauden ajan. Ensimmäinen 12 kuukauden kausi alkaa assosiaationeuvoston ensimmäisen kokouksen päivänä ja päättyy 31 päivänä joulukuuta samana vuonna.
         3 artikla
         Kokoukset
         1.   Jolleivät osapuolet toisin sovi, maantieteellisten merkintöjen alakomitea kokoontuu jommankumman osapuolen pyynnöstä vuorotellen Euroopan unionissa ja Ukrainassa, ja joka tapauksessa viimeistään 90 päivän kuluessa pyynnön esittämisestä.
         2.   Maantieteellisten merkintöjen alakomitean kokoukset kutsuu koolle puheenjohtaja osapuolten yhteisesti sopimana ajankohtana ja yhteisesti sopimassa paikassa. Puheenjohtaja toimittaa kokouskutsun viimeistään 28 kalenteripäivää ennen kokouksen alkamista, jolleivät osapuolet toisin sovi.
         3.   Maantieteellisten merkintöjen alakomitean sääntömääräiset kokoukset kutsutaan mahdollisuuksien mukaan koolle hyvissä ajoin ennen kauppaan liittyviä kysymyksiä käsittelevän assosiaatiokomitean sääntömääräistä kokousta.
         4.   Maantieteellisten merkintöjen alakomitean kokoukset voidaan poikkeuksellisesti järjestää millä tahansa osapuolten sopimalla teknologisella keinolla, myös videokokouksena.
         4 artikla
         Valtuuskunnat
         Kunkin osapuolen on ilmoitettava toiselle osapuolelle valtuuskuntansa suunniteltu kokoonpano 5 artiklassa tarkoitetun maantieteellisten merkintöjen alakomitean sihteeristön välityksellä ennen kutakin kokousta.
         5 artikla
         Sihteeristö
         Asianomainen valtuuskunnan johtaja nimeää yhden Euroopan komission edustajan ja yhden Ukrainan edustajan toimimaan yhdessä maantieteellisten merkintöjen alakomitean sihteereinä ja huolehtimaan yhteisesti sihteeristön tehtävistä keskinäisen luottamuksen ja yhteistyön hengessä.
         6 artikla
         Kirjeenvaihto
         1.   Maantieteellisten merkintöjen alakomitealle osoitettu kirjeenvaihto ohjataan jommankumman osapuolen sihteerille, joka puolestaan ilmoittaa toiselle sihteerille.
         2.   Sihteeristö varmistaa, että maantieteellisten merkintöjen alakomitealle osoitettu kirjeenvaihto toimitetaan eteenpäin puheenjohtajalle ja jaetaan tarvittaessa tämän työjärjestyksen 7 artiklan mukaisesti.
         3.   Maantieteellisten merkintöjen alakomitean sihteeristö toimittaa puheenjohtajan kirjeenvaihdon osapuolille puheenjohtajan puolesta. Kirjeenvaihto jaetaan tarvittaessa tämän työjärjestyksen 7 artiklan mukaisesti.
         7 artikla
         Asiakirjat
         1.   Asiakirjat jaetaan maantieteellisten merkintöjen alakomitean sihteeristön välityksellä.
         2.   Osapuoli toimittaa asiakirjansa omalle sihteerilleen. Sihteeri toimittaa nämä asiakirjat toisen osapuolen sihteerille.
         3.   Unionin sihteeri jakaa asiakirjat unionin asianomaisille edustajille ja toimittaa järjestelmällisesti jäljennöksen tällaisesta kirjeenvaihdosta Ukrainan sihteerille ja kauppaan liittyviä kysymyksiä käsittelevän assosiaatiokomitean sihteereille.
         4.   Ukrainan sihteeri jakaa asiakirjat Ukrainan asianomaisille edustajille ja toimittaa järjestelmällisesti jäljennöksen tällaisesta kirjeenvaihdosta unionin sihteerille ja kauppaan liittyviä kysymyksiä käsittelevän assosiaatiokomitean sihteereille.
         8 artikla
         Luottamuksellisuus
         Elleivät osapuolet keskenään toisin päätä, tulliasioiden alakomitean kokoukset eivät ole julkisia.
         Kun osapuoli toimittaa maantieteellisten merkintöjen alakomitealle luottamuksellisiksi määriteltyjä tietoja, toisen osapuolen on käsiteltävä kyseisiä tietoja luottamuksellisina.
         9 artikla
         Kokousten esityslistat
         1.   Maantieteellisten merkintöjen alakomitean sihteeristö laatii kutakin kokousta varten osapuolten tekemien ehdotusten perusteella alustavan esityslistan ja luonnoksen 10 artiklassa tarkoitetuiksi toimintaa koskeviksi päätelmiksi. Alustavaan esityslistaan sisältyvät asiat, joiden esityslistalle ottamispyynnön ja muut tarvittavat asiakirjat osapuoli on toimittanut maantieteellisten merkintöjen alakomitean sihteeristölle viimeistään 21 kalenteripäivää ennen kyseistä kokouspäivää.
         2.   Alustava esityslista ja muut tarvittavat asiakirjat jaetaan 7 artiklan mukaisesti viimeistään 15 kalenteripäivää ennen kokouksen alkua.
         3.   Puheenjohtaja ja toinen valtuuskunnan johtaja hyväksyvät esityslistan kunkin kokouksen alussa. Osapuolten suostumuksella esityslistalle voidaan ottaa asioita, joita ei ole merkitty alustavaan esityslistaan.
         4.   Puheenjohtaja voi tarvittaessa ja toisen osapuolen suostumuksella kutsua osapuolten muiden elinten edustajia tai riippumattomia asiantuntijoita osallistumaan maantieteellisten merkintöjen alakomitean kokouksiin tarkkailijoina antamaan tietoja erityisistä aiheista. Osapuolet varmistavat, että nämä tarkkailijat noudattavat luottamuksellisuutta koskevia vaatimuksia.
         5.   Puheenjohtaja voi osapuolia kuultuaan lyhentää 1 ja 2 kohdassa asetettuja määräaikoja erityisolosuhteiden sitä edellyttäessä.
         10 artikla
         Pöytäkirja ja toimintaa koskevat päätelmät
         1.   Sihteerit laativat yhdessä kustakin kokouksesta pöytäkirjaluonnoksen.
         2.   Pöytäkirja sisältää pääsääntöisesti kunkin esityslistalla olevan asian osalta:

                     a)

                     kokouksen osallistujat, heidän mukanaan olevat virkamiehet ja mahdolliset kokoukseen osallistuvat tarkkailijat;

                     b)

                     maantieteellisten merkintöjen alakomitealle toimitetut asiakirjat;

                     c)

                     lausunnot, jotka maantieteellisten merkintöjen alakomitea on pyytänyt kirjattaviksi; ja

                     d)

                     tarvittaessa kokouksessa hyväksytyt 4 kohdassa tarkoitetut toimintaa koskevat päätelmät.

               3.   Pöytäkirjaluonnos toimitetaan maantieteellisten merkintöjen alakomitean hyväksyttäväksi. Se hyväksytään 28 kalenteripäivän kuluessa kustakin maantieteellisten merkintöjen alakomitean kokouksesta. Hyväksytyn pöytäkirjan jäljennös toimitetaan kaikille 7 artiklassa tarkoitetuille vastaanottajille.
         4.   Puheenjohtajana toimivan osapuolen maantieteellisten merkintöjen alakomitean sihteeri laatii luonnoksen toimintaa koskeviksi päätelmiksi ja jakaa sen osapuolille yhdessä esityslistan kanssa pääsääntöisesti viimeistään 15 kalenteripäivää ennen kokouksen alkua. Luonnosta toimintaa koskeviksi päätelmiksi ajantasaistetaan kokouksen edetessä siten, että kokouksen lopussa, ellei toisin sovita, maantieteellisten merkintöjen alakomitea hyväksyy toimintaa koskevat päätelmät, jotka sisältävät osapuolten sopimat jatkotoimet. Kun toimintaa koskevat päätelmät on hyväksytty, ne liitetään pöytäkirjaan ja niiden toteutusta tarkastellaan maantieteellisten merkintöjen alakomitean myöhemmissä kokouksessa. Tätä varten maantieteellisten merkintöjen alakomitea hyväksyy asiakirjamallin, jonka avulla voidaan seurata edistymistä kunkin toimenpiteen toteuttamisessa tiettyyn määräaikaan mennessä.
         11 artikla
         Päätökset
         1.   Maantieteellisten merkintöjen alakomitealla on valtuudet hyväksyä päätöksiä sopimuksen 211 artiklan 3 kohdassa määrätyissä tapauksissa. Osapuolet hyväksyvät nämä päätökset yksimielisesti, kun niiden sisäiset hyväksymismenettelyt on saatettu päätökseen. Ne sitovat osapuolia, joiden on toteutettava päätösten täytäntöönpanemiseksi tarvittavat toimenpiteet.
         2.   Kunkin päätöksen on oltava kummankin osapuolen edustajan allekirjoittama. Edustajat allekirjoittavat nämä asiakirjat sen kokouksen aikana, jossa kyseinen päätös on hyväksytty, sanotun kuitenkaan rajoittamatta 3 kohdan soveltamista.
         3.   Jos osapuolet niin sopivat, maantieteellisten merkintöjen alakomitea voi hyväksyä päätöksiä kirjallista menettelyä noudattaen sen jälkeen, kun kumpikin on saattanut päätökseen omat sisäiset menettelynsä. Kirjallinen menettely tarkoittaa osapuolten suostumuksella toimivien sihteerien välistä noottien vaihtoa. Tätä varten ehdotusteksti jaetaan 7 artiklan mukaisesti ja määräaika, jonka kuluessa mahdolliset varaumat tai muutosehdotukset on esitettävä, on vähintään 21 kalenteripäivää. Puheenjohtaja voi osapuolia kuultuaan lyhentää tässä kohdassa asetettuja määräaikoja erityisolosuhteiden sitä edellyttäessä. Kun tekstistä on päästy sopimukseen, kummankin osapuolen edustajan on allekirjoitettava päätös.
         4.   Maantieteellisten merkintöjen alakomitean asiakirjat otsikoidaan ’päätöksiksi’. Kukin päätös tulee voimaan päivänä, jona se hyväksytään, jollei siinä toisin säädetä.
         5.   Kummankin sihteerin on todistettava maantieteellisten merkintöjen alakomitean päätökset oikeiksi.
         6.   Päätökset jaetaan molemmille osapuolille.
         7.   Kauppaan liittyviä kysymyksiä käsittelevän assosiaatiokomitean sihteeristölle ilmoitetaan kaikista maantieteellisten merkintöjen alakomitean päätöksistä, lausunnoista, suosituksista tai muista sovituista toimenpiteistä.
         8.   Kumpikin osapuoli voi päättää maantieteellisten merkintöjen alakomitean päätösten julkaisemisesta omassa virallisessa lehdessään.
         12 artikla
         Kertomukset
         1.   Maantieteellisten merkintöjen alakomitea raportoi toiminnastaan kauppaan liittyviä kysymyksiä käsittelevälle assosiaatiokomitealle kussakin kyseisessä kokoonpanossa olevan assosiaatiokomitean sääntömääräisessä kokouksessa.
         2.   Osapuolet hyväksyvät yksimielisesti nämä kertomukset, ja ne otsikoidaan ”kertomuksiksi”. Kertomukset jaetaan molemmille osapuolille.
         3.   Kertomuksiin sovelletaan soveltuvin osin 11 artiklan 2 ja 3 kohdassa säädettyä päätösten hyväksymismenettelyä.
         13 artikla
         Kielet
         1.   Maantieteellisten merkintöjen alakomitean työkielet ovat englanti ja ukraina.
         2.   Jollei toisin päätetä, maantieteellisten merkintöjen alakomitea tekee ratkaisunsa kyseisillä kielillä laadittujen asiakirjojen perusteella.
         14 artikla
         Menot
         1.   Kumpikin osapuoli vastaa sille maantieteellisten merkintöjen alakomitean kokouksiin osallistumisesta aiheutuvista henkilöstö-, matka- ja oleskelukuluista sekä postitus- ja televiestintäkuluista.
         2.   Kokouksen järjestävä osapuoli vastaa kokouksen järjestelyihin liittyvistä kuluista sekä asiakirjojen laatimiskuluista.
         3.   Kuluista, jotka aiheutuvat kokousten tulkkauksesta ja tarkoitettujen asiakirjojen kääntämisestä englanniksi tai ukrainaksi 13 artiklan 1 kohdan noudattamiseksi, vastaa kokouksen järjestävä osapuoli.
         Kuluista, jotka aiheutuvat tulkkauksesta ja kääntämisestä muille kielille tai muista kielistä vastaa suoraan tätä koskevan pyynnön esittänyt osapuoli.
         15 artikla
         Muuttaminen
         Tätä työjärjestystä voidaan muuttaa maantieteellisten merkintöjen alakomitean päätöksellä sopimuksen 211 artiklan 2 kohdan mukaisesti.

            (1)  EUVL L 161, 29.5.2014, s. 3.


title: 2005/541/EY: Euroopan parlamentin päätös, tehty 12 päivänä huhtikuuta 2005, vastuuvapauden myöntämisestä Euroopan ympäristökeskuksen toiminnanjohtajalle talousarvion toteuttamisesta varainhoitovuonna 2003

text:
               27.7.2005

               FI

               Euroopan unionin virallinen lehti

               L 196/80

      EUROOPAN PARLAMENTIN PÄÄTÖS,
   tehty 12 päivänä huhtikuuta 2005,
   vastuuvapauden myöntämisestä Euroopan ympäristökeskuksen toiminnanjohtajalle talousarvion toteuttamisesta varainhoitovuonna 2003
   (2005/541/EY)
   EUROOPAN PARLAMENTTI, joka
   ottaa huomioon tilintarkastustuomioistuimen kertomuksen Euroopan ympäristökeskuksen varainhoitovuoden 2003 tilinpäätöksestä sekä keskuksen vastaukset (1),
   ottaa huomioon neuvoston 8. maaliskuuta 2005 antaman suosituksen (6852/2005 – C6-0073/2005),
   ottaa huomioon EY:n perustamissopimuksen ja erityisesti sen 276 artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan ja Euroopan ympäristökeskuksen sekä ympäristöä koskevan Euroopan tieto- ja seurantaverkoston perustamisesta annetun neuvoston asetuksen (ETY) N:o 1210/90 muuttamisesta 22. heinäkuuta 2003 annetun Euroopan parlamentin ja neuvoston asetuksen (EY) N:o 1641/2003 (3) ja erityisesti sen 13 artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,
   ottaa huomioon työjärjestyksen 70 ja 71 artiklan sekä liitteen V,
   ottaa huomioon talousarvion valvontavaliokunnan mietinnön ja ympäristön, kansanterveyden ja elintarvikkeiden turvallisuuden valiokunnan lausunnon (A6-0074/2005),

               1.

               myöntää vastuuvapauden Euroopan ympäristökeskuksen toiminnanjohtajalle talousarvion toteuttamisesta varainhoitovuonna 2003;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen liittyvän päätöslauselman Euroopan ympäristökeskuksen toiminnanjohtajalle, neuvostolle, komissiolle ja tilintarkastustuomioistuimelle sekä julkaisemaan ne Euroopan unionin virallisessa lehdessä (L-sarja).

            Puhemies

         Josep BORRELL FONTELLES

            Pääsihteeri

         Julian PRIESTLEY

      (1)  EUVL C 324, 30.12.2004, s. 23.

      (2)  EYVL L 248, 16.9.2002, s. 1.

      (3)  EUVL L 245, 29.9.2003, s. 1.

      (4)  EYVL L 357, 31.12.2002, s. 72.

         EUROOPAN PARLAMENTIN PÄÄTÖSLAUSELMA,
      joka sisältää huomautukset päätökseen myöntää vastuuvapaus Euroopan ympäristökeskuksen toiminnanjohtajalle talousarvion toteuttamisesta varainhoitovuonna 2003
      EUROOPAN PARLAMENTTI, joka
      ottaa huomioon tilintarkastustuomioistuimen kertomuksen Euroopan ympäristökeskuksen varainhoitovuoden 2003 tilinpäätöksestä sekä keskuksen vastaukset (1),
      ottaa huomioon neuvoston 8. maaliskuuta 2005 antaman suosituksen (6852/2005 – C6-0073/2005),
      ottaa huomioon EY:n perustamissopimuksen ja erityisesti sen 276 artiklan,
      ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan ja Euroopan ympäristökeskuksen sekä ympäristöä koskevan Euroopan tieto- ja seurantaverkoston perustamisesta annetun neuvoston asetuksen (ETY) N:o 1210/90 muuttamisesta 22. heinäkuuta 2003 annetun Euroopan parlamentin ja neuvoston asetuksen (EY) N:o 1641/2003 (3) ja erityisesti sen 13 artiklan,
      ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,
      ottaa huomioon työjärjestyksen 70 ja 71 artiklan sekä liitteen V,
      ottaa huomioon talousarvion valvontavaliokunnan mietinnön ja ympäristön, kansanterveyden ja elintarvikkeiden turvallisuuden valiokunnan lausunnon (A6-0074/2005),

                  A.

                  ottaa huomioon, että tilintarkastustuomioistuin mainitsee edellä mainitussa kertomuksessa saaneensa riittävän varmuuden siitä, että 31. joulukuuta 2003 päättyneen varainhoitovuoden tilinpäätös on luotettava ja tilien perustana olevat toimet ovat kaiken kaikkiaan lailliset ja asianmukaiset,

                  B.

                  ottaa huomioon, että Euroopan parlamentti myönsi 21. huhtikuuta 2004 Euroopan ympäristökeskuksen johtajalle vastuuvapauden (5) talousarvion toteuttamisesta varainhoitovuonna 2002 ja että vastuuvapauspäätökseen liittyvässä päätöslauselmassa Euroopan parlamentti muun muassa

                              —

                              pani tyytyväisenä merkille sen, että keskus oli luonut sisäiset tarkastusmahdollisuudet,

                              —

                              kehotti keskusta esittämään analyysin mahdollisuuksista käyttää jaksotettuja määrärahoja Euroopan teemakeskuksien kanssa tehtävien sopimusten rahoittamisessa määrärahojen siirtymisen vähentämiseksi,

                              —

                              kehotti keskusta korjaamaan pikaisesti taltiointi- ja arkistointijärjestelmää koskevan tilanteen ja korjaamaan maksutositteita koskevat puutteet, joista tilintarkastustuomioistuin on toistuvasti huomauttanut,

            1.   panee merkille seuraavat määrät Euroopan ympäristökeskuksen tileillä varainhoitovuosina 2003 ja 2002;
      Tulostili ja tase varainhoitovuosilta 2003 ja 2002

                  (1000 euroa)

                  2003

                  2002

                  Tulot

                  Yhteisön tuki

                  21 380

                  18 749

                  Muut tuet

                  8 423

                  1 136

                  Muut tulot

                  89

                  198

                  Tulot yhteensä (a)

                  29 891

                  20 083

                  Menot

                  Henkilöstö – talousarvion I osasto

                  Maksut

                  11 123

                  9 714

                  Siirretyt määrärahat

                  315

                  1 018

                  Hallinto – talousarvion II osasto

                  Maksut

                  2 447

                  2 054

                  Siirretyt määrärahat

                  395

                  247

                  Toiminta – talousarvion III osasto

                  Maksut

                  5 997

                  6 493

                  Siirretyt määrärahat

                  7 008

                  5 611

                  Menot yhteensä (b)

                  27 284

                  25 136

                  Varainhoitovuoden tulos (a – b)

                  2 607

                  – 5 053

                  Edelliseltä varainhoitovuodelta siirretty saldo

                  – 7 427

                  – 3 275

                  Edelliseltä varainhoitovuodelta siirretyt ja peruuntuneet määrärahat

                  617

                  889

                  Edelliseltä varainhoitovuodelta käytettävissä olevat varat

                  36

                  8

                  Kurssierot

                  – 4

                  4

                  Siirtovelat ja siirtosaamiset

                  – 18

                  0

                  Varainhoitovuoden saldo

                  – 4 190

                  – 7 427

                     Huom. Summissa voi olla pyöristämisestä johtuvia eroja.

                     Lähde: Keskukselta saadut tiedot. Taulukoissa annetaan yhteenveto keskuksen omaan tilinpäätökseen sisältyvistä tiedoista.

            2.   panee merkille tilintarkastustuomioistuimen huomautuksen siitä, että keskus ei laadi perintämääräyksiä järjestelmällisesti saamisten toteamisen yhteydessä, sekä keskuksen vastauksen huomautukseen; edellyttää, että keskus noudattaa vastedes tiukasti varainhoitoasetuksessa tältä osin vahvistettuja sääntöjä;
      3.   panee tyytyväisenä merkille keskuksen toimet varainhoitokapasiteetin lujittamiseksi, mukaan lukien valmistautuminen suoriteperusteisen kirjanpidon käyttöön; edellyttää saavansa tietoja keskuksen saamista tuloksista, kun keskuksen johtaja esittelee vuotuisen toimintakertomuksen varainhoitovuodelta 2004;
      4.   panee tyytyväisenä merkille keskuksen tasa-arvopolitiikan ja tasa-arvon valtavirtaistamisen sen toiminnassa ja rohkaisee sitä noudattamaan ja arvioimaan näitä politiikkoja säännöllisesti niiden toteutuksen varmistamiseksi;
      5.   pitää valitettavana, että keskuksen henkilöstön jaottelu sukupuolittain, ura-alueittain, kansallisuuksittain ja palkkaluokittain ei mahdollistanut sitä, että Euroopan parlamentti olisi voinut arvioida naisten ja miesten tasavertaisuutta ura-alueiden ja palkkaluokkien sisällä ja niiden välillä; pyytää, että tällainen arviointi mahdollistetaan tulevaisuudessa, koska se on keskeisen tärkeä väline organisaation tasa-arvosuunnitelmien ja tasa-arvon toteutumisen arvioinnissa;
      6.   pitää Euroopan ympäristökeskusta tärkeänä ympäristöä koskevan tiedon lähteenä kaikkien EU:n toimielinten ja päätöksenteon kannalta; panee tyytyväisenä merkille, että keskus on pystynyt muuntamaan monimutkaista teknistä tietoa helppotajuiseksi ja tiedottamaan suurelle yleisölle johtopäätöksistään;
      7.   panee tyytyväisenä merkille keskuksen kansalaisia koskevan viestintästrategian ja rohkaisee keskusta kehittämään ja arvioimaan sitä jatkuvasti;
      8.   korostaa, että puutteellinen ympäristövaikutusten arviointi yhteisön muun lainsäädännön ja ohjelmien yhteydessä usein heikentää ympäristöohjelmien tehoa; uskoo, että kehittämällä edelleen ympäristövaikutusten arviointiin liittyviä toimiaan ympäristökeskus pystyisi tukemaan poliittista päätöksentekoa;
      Yleiset näkökohdat komissiolle ja erillisvirastoille

                  9.

                  palauttaa mieliin kantansa siitä, että vaikka parlamentti tuki komission pyrkimyksiä vahvistaa rajattu määrä malleja ainakin tulevien ”sääntelyvirastojen” osalta, parlamentti katsoi, että nykyisten ja tulevien virastojen rakenne ansaitsee tarkan harkinnan interinstitutionaalisella tasolla; korostaa myös, että ennen kuin komissio määrittelee edellytykset sääntelyvirastojen käytölle, olisi laadittava toimielinten välinen sopimus, jossa vahvistetaan yhteiset suuntaviivat; katsoo, että tämä pitäisi toteuttaa ennen kuin virastojen rakenteille vahvistetaan yhdenmukaistettu kehys;

                  10.

                  panee merkille komission kannan (6), joka koskee tehtävien toimeenpanovastuun delegointia yksiköille, virastot mukaan lukien, kun on kyse muusta kuin komission ydinhallinnosta; katsoo, että tämä ei vastaa parlamentin pyyntöön, joka koskee olemassa olevien virastojen rakenteen tarkkaa harkintaa toimielinten kesken; pyytääkin komissiota esittämään selvennyksiä tältä osin samoin kuin tulevasta yleisestä toimielinten välisestä sopimuksesta, joka koskee rahoitusnäkymien sisällä tai rinnakkain niiden kanssa vahvistettavia uusia järjestelyjä (7);

                  11.

                  pyytää komissiota organisoimaan ja toteuttamaan keskipitkällä aikavälillä (esimerkiksi kolmen vuoden välein) yleisanalyysin kustakin yksittäisestä virastosta tehdyistä arvioinneista, jotta voidaan

                              a)

                              tehdä johtopäätöksiä viraston toiminnan yhtenäisyydestä Euroopan unionin politiikkojen kanssa yleensä ottaen sekä olemassa olevasta tai tulevaisuudessa aikaan saatavasta synergiasta virastojen ja komission osastojen välillä ja niiden välisten päällekkäisyyksien välttämisestä;

                              b)

                              arvioida virastojen toiminnan laajempaa eurooppalaista lisäarvoa kunkin viraston toiminta-alalla sekä virastomallin tarkoituksenmukaisuutta, vaikuttavuutta ja tehokkuutta Euroopan unionin politiikkojen toteutuksessa tai niihin osallistumisessa;

                              c)

                              määritellä ja kehittää virastojen toiminnan vaikutusta, jotta Euroopan unionin toiminta on lähellä kansalaisia, helposti lähestyttävää ja näkyvää;

                  12.

                  odottaa tällaisen yleisanalyysin olevan saatavilla vuoden 2005 loppuun mennessä, jotta se voi kattaa kolmivuotiskauden uuden varainhoitoasetuksen voimaantulosta siitä aiheutuvaan erillisvirastojärjestelmän uuteen kehykseen asti;

                  13.

                  pyytää virastoja osallistumaan aktiivisesti tällaiseen prosessiin ja toimimaan yhteistyössä komission kanssa sekä ottamaan esiin tarvittavia aiheita, joiden ne katsovat olevan tärkeitä niiden toiminnan, aseman, tehtävien ja tarpeiden kannalta, sekä mitä tahansa aiheita, jotka voisivat auttaa parantamaan koko vastuuvapausmenettelyä, jotta myötävaikutettaisiin tällaisen prosessin onnistumiseen ja lisättäisiin virastojen tilintekovelvollisuutta ja avoimuutta; pyytää virastoja esittämään nämä myös asiasta vastaaville valiokunnille;

                  14.

                  pyytää komissiota esittämään rinnakkain tämän prosessin kanssa viimeistään vuoden 2005 loppuun mennessä ehdotuksia muutoksiksi olemassa olevien virastojen perussäädöksiin, jotta muun muassa optimoitaisiin komission suhteet virastojen kanssa; katsoo, että näillä ehdotuksilla pitäisi pyrkiä

                              a)

                              lisäämään komission ja virastojen välistä kommunikaatiota,

                              b)

                              luomaan tai laajentamaan yhteistyötä katettavien tarpeiden, saavutettavien tavoitteiden ja tuotosten sekä niiden saavuttamisessa käytettävän strategian määrittelyssä ja valvonta- ja arviointistandardien vahvistamisessa;

                              c)

                              parantamaan toimien täydentävyyttä, organisoimaan tarpeelliset resurssit paremmin ja osoittamaan ne tehokkaasti tulosten saavuttamiseksi sekä luomaan viestintästrategia näiden tulosten levittämiseksi;

                  15.

                  korostaa, että ennen kuin päätetään ehdottaa uuden viraston perustamista, komission on arvioitava perin pohjin kyseisen viraston toiminnan tarpeellisuutta ja sen tuomaa lisäarvoa, ottaen huomioon olemassa olevat rakenteet sekä toissijaisuuden, talousarviota koskevan kurinalaisuuden ja menettelyjen yksinkertaistamisen periaatteet;

                  16.

                  odottaa komission esittelevän pikaisesti virastojen henkilöstöpolitiikkaa koskevat suuntaviivat, jotka parlamentti pyysi komissiota esittelemään ennen vuoden 2005 talousarviomenettelyn päättymistä;

            Yleiset näkökohdat erillisvirastoille

                  17.

                  odottaa saavansa vastedes kultakin virastolta asetuksen (EY, Euratom) N:o 2343/2002 72 artiklan 5 kohdan mukaisesti kertomuksen, jossa on yhteenveto sisäisen tarkastajan tekemistä tarkastuksista, annetuista suosituksista ja näiden suositusten johdosta toteutetuista jatkotoimista;

                  18.

                  kehottaa virastoja lisäämään pyrkimyksiään soveltaa henkilöstösääntöjä ja muuta henkilöstöä koskevia palvelussuhteen ehtoja oikein henkilöstönsä osalta (rekrytointimenettely ja päätökset, henkilöstötiedot, palkkojen ja muiden korvausten laskenta, ylennyspolitiikka, avoimien toimien osuus, kiintiöt sukupuolten välisen tasa-arvon noudattamiseksi jne.);

                  19.

                  panee merkille, että nais- ja miestyöntekijöiden prosenttiosuus virastojen kokonaishenkilöstössä osoittaa yleisesti ottaen, että naisten ja miesten välillä on olemassa epäsuhta; pitää valitettavana, että lähes kolmasosa henkilöstöstä on miehiä ja että miehet ovat yliedustettuina ylemmän palkkaluokan tehtävissä, kun taas naiset ovat yliedustettuina alhaisen palkkaluokan tehtävissä; edellyttää virastojen ryhtyvän välittömiin ja tuloksekkaisiin toimiin tilanteen korjaamiseksi;

                  20.

                  kehottaa virastoja varmistamaan, että miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa annetun neuvoston direktiivin 76/207/ETY muuttamisesta 23. syyskuuta 2002 annetun Euroopan parlamentin ja neuvoston direktiivin 2002/73/EY (8) kaikki asiaa koskevat säännökset sisällytetään virastojen henkilöstöpolitiikkoihin;

                  21.

                  edellyttää, että virastot noudattavat tilintarkastustuomioistuimen huomautusten pohjalta täysimääräisesti varainhoitoasetuksessa säädettyjä talousarvioperiaatteita ja etenkin yhtenäisyyden ja talousarvion totuudenmukaisuuden periaatteita; pyytää niitä virastoja, jotka eivät vielä ole sitä tehneet, täyttämään varainhoitoasetuksen vaatimukset kirjanpitoasioissa ja vahvistamaan menettelyjään sisäisen hallinnoinnin ja valvonnan alalla edelleen pyrkien lisäämään tilintekovelvollisuutta, avoimuutta ja eurooppalaista lisäarvoa;

                  22.

                  rohkaisee virastoja ja etenkin niitä, joiden toiminnalla on yhtymäkohtia muiden virastojen toiminnan tai tavoitteiden kanssa, lujittamaan yhteistyötään ja avaamaan tällä tavoin mahdollisuuksia kehittää synergiaa; pyytää niitä virallistamaan tarpeen mukaan tällaisen yhteistyön erityisillä sopimuksilla (yhteiset lausumat, yhteisymmärryspöytäkirjat, päätökset yhteissuunnittelusta tai toisiaan täydentävistä toimista/ohjelmista), jotta voidaan varmistaa, ettei ilmene päällekkäisyyksiä, että jokaisen viraston toiminta on selvästi yksilöity ja että yhteisten pyrkimysten tulokset maksimoivat virastojen työn lisäarvon ja vaikutuksen; odottaa saavansa säännöllisesti tietoja tältä alalta;

                  23.

                  pyytää virastoja kiinnittämään erityistä huomiota menettelyihin, jotka koskevat sopimusten myöntämistä ja hallinnointia; pyytää virastoja ryhtymään kaikkiin tarkoituksenmukaisiin toimiin hallinnollisten rakenteidensa suhteen, jotta voidaan lujittaa niiden sisäisiä valvontamenettelyjä, kanavia ja hallinnointia; katsoo, että tällaisiin toimiin voisi, kun se on tarpeen tai toteuttamiskelpoista, kuulua sellaisten erityisyksiköiden perustaminen, joiden tehtävänä on neuvoa riskianalyysin perusteella, miten parhaiten voitaisiin valmistella sopimusmenettelyjä, varmistaa valvonta ja toteuttaa jatkotoimia vaatimusten mukaisesti; pyytää tältä osin komissiota ja tilintarkastustuomioistuinta lujittamaan yhteistyötä virastojen kanssa;

                  24.

                  panee merkille ne vaikeudet, joihin etenkin vastikään perustettujen virastojen eräät johtajat viittasivat ja jotka koskevat varainhoitoasetuksessa vahvistettujen raportointiaikataulujen ja -määräaikojen noudattamista virastoissa; pyytää virastojen johtajia ilmoittamaan varainhoitoasetuksen tarkistamista vuonna 2005 silmällä pitäen parlamentin budjettivaliokunnalle ja talousarvion valvontavaliokunnalle tähän asti havaituista vaikeuksista, jotta niitä voidaan käsitellä asetuksen tarkistamisen yhteydessä; edellyttää, että virastojen johtajat tekevät yksityiskohtaisia ehdotuksia vaihtoehtoisista määräaikajärjestelyistä, jotka sopivat parhaiten niiden toimintavaatimuksiin mutta jotka kunnioittavat samalla varainhoitoasetuksessa virastoille asetettuja raportointivelvollisuuksia;

                  25.

                  panee merkille virastojen johtajien myönteisen vastauksen vastuuvapaudesta vastaavan parlamentin valiokunnan pyyntöön tarkemman viestintäjärjestelmän luomisesta etenkin sen suhteen, että virastot toimittavat kyseiselle valiokunnalle asiakirjoja, jotka liittyvät virastojen raportointivelvollisuuksiin; katsoo, että tällaisen viestinnän parempi organisointi vahvistaa parlamentin yhteistyötä virastojen kanssa ja lisää demokraattista valvontaa;

                  26.

                  pyytää virastojen johtajia liittämään vastedes vuotuiseen toimintakertomukseensa, joka esitetään yhdessä taloutta ja hallintoa koskevien tietojen kanssa, lausuman toimien laillisuudesta ja asianmukaisuudesta, joka on samanlainen kuin komission pääjohtajien allekirjoittamat lausumat;

                  27.

                  pyytää virastoja kehittämään kattavan viestintästrategian, jossa otetaan huomioon tarve antaa niiden työn tulokset asianmukaisessa muodossa suurelle yleisölle kuten myös toimielimille, jäsenvaltioiden toimivaltaisille viranomaisille, asiantuntijoille, kumppaneille tai tietyille tuensaajille; pyytää virastoja lisäämään tällaisen strategian kehittämiseksi yhteistyötään ja tietojen vaihtoa parhaista käytännöistä kyseisen tavoitteen saavuttamiseksi; edellyttää, että parlamentin asiasta vastaavat valiokunnat saavat virastoilta ennen seuraavaa vastuuvapausmenettelyä asianmukaisesti tietoja siitä, miten tällaisen strategian luomisessa on edistytty, jotta varmistetaan niiden toiminnan tehokas ja hyvissä ajoin tapahtuva seuranta;

            Yleiset näkökohdat tilintarkastustuomioistuimelle ja erillisvirastoille

                  28.

                  panee tyytyväisenä merkille tilintarkastustuomioistuimen aloitteen lisätä virastoja koskeviin erityiskertomuksiinsa taulukon, jossa esitetään yhteenveto kunkin viraston toimivaltuuksista, hallinnosta, käytettävissä olevista varoista sekä tuotteista ja palveluista; katsoo, että tämä taulukko lisää näiden yhteisön elinten toiminnan selkeyttä ja avoimuutta sekä tarjoaa hyödyllisen lähtökohdan tarpeen mukaan tehtäville vertailuille, jotta voidaan myötävaikuttaa yhdenmukaistetun kehyksen vahvistamiseen virastoille parlamentin pyyntöjen mukaisesti;

                  29.

                  pyytää tilintarkastustuomioistuinta ja virastoja vahvistamaan yhteistyötään sellaisten menettelyjen ja teknisten välineiden parantamiseksi, joilla kehitetään talousarvio- ja varainhoitoasioiden moitteetonta hoitoa, jotta voidaan vahvistaa metodologia, joka luo prosessin alusta alkaen pohjaa vastuuvapauden myöntämiselle; edellyttää saavansa säännöllisesti tietoja edistymisestä ja parhaiden käytäntöjen täytäntöönpanosta;

                  30.

                  pyytää tilintarkastustuomioistuinta ja virastoja lisäämään ns. kontradiktorisen menettelyn avoimuutta ennen tilintarkastustuomioistuimen lopullista kertomusta, jotta voidaan välttää ristiriidat tai epäselvyydet, jotka voisivat vaarantaa menettelyn uskottavuuden; pyytää tältä osin tilintarkastustuomioistuinta ja komissiota ehdottamaan toteuttamiskelpoista tapaa päivittää tietoja tehdyistä parannuksista ja/tai havaituista ongelmista siitä alkaen, kun tilintarkastustuomioistuimen alustavasta kertomuksesta keskustellaan ensimmäisen kerran, siihen asti kun tehdään päätös vastuuvapauden myöntämisestä, jotta tarjottaisiin mahdollisimman tarkka kuva virastojen tilanteesta.

         (1)  EUVL C 324, 30.12.2004, s. 23.

         (2)  EYVL L 248, 16.9.2002, s. 1.

         (3)  EUVL L 245, 29.9.2003, s. 1.

         (4)  EYVL L 357, 31.12.2002, s. 72.

         (5)  EUVL L 330, 4.11.2004, s. 14.

         (6)  Komission tiedonanto neuvostolle ja Euroopan parlamentille ”Yhteisen tulevaisuuden rakentaminen. Politiikan haasteet ja rahoitusmahdollisuudet laajentuneessa unionissa 2007–2013”, liite 1 (KOM(2004) 0101, s. 38).

         (7)  Ks. vuoden 2002 vastuuvapausmenettelyn seurannasta esitetyn komission kertomuksen liite (KOM(2004) 0648, s. 108).

         (8)  EYVL L 269, 5.10.2002, s. 15.


title: Neuvoston päätös 2010/677/YUTP, annettu 8 päivänä marraskuuta 2010 , Sierra Leonea koskevan yhteisen kannan 98/409/YUTP kumoamisesta

text:
               10.11.2010

               FI

               Euroopan unionin virallinen lehti

               L 292/39

         NEUVOSTON PÄÄTÖS 2010/677/YUTP,
   annettu 8 päivänä marraskuuta 2010,
   Sierra Leonea koskevan yhteisen kannan 98/409/YUTP kumoamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   sekä katsoo seuraavaa:

               (1)

               Neuvosto hyväksyi 29 päivänä kesäkuuta 1998 yhteisen kannan 98/409/YUTP Sierra Leonesta (1) Yhdistyneiden kansakuntien turvallisuusneuvoston päätöslauselmassa 1171(1998), jäljempänä ’turvallisuusneuvoston päätöslauselma’, määrättyjen toimenpiteiden täytäntöön panemiseksi.

               (2)

               Neuvosto hyväksyi 28 päivänä tammikuuta 2008 yhteisen kannan 2008/81/YUTP yhteisen kannan 98/409/YUTP muuttamisesta (2) pannakseen täytäntöön toimenpiteet, joista määrätään Yhdistyneiden kansakuntien turvallisuusneuvoston päätöslauselmassa 1793(2007) ja jotka muodostavat turvallisuusneuvoston päätöslauselman 1171(1998) 5 kohdassa määrättyjä toimenpiteitä koskevan poikkeuksen.

               (3)

               Yhdistyneiden kansakuntien turvallisuusneuvosto antoi 29 päivänä syyskuuta 2010 päätöslauselman 1940(2010), jolla turvallisuusneuvoston päätöslauselma 1171(1998) kumotaan.

               (4)

               Yhteinen kanta 98/409/YUTP olisi sen vuoksi kumottava,

         ON HYVÄKSYNYT TÄMÄN PÄÄTÖKSEN:
   1 artikla
   Kumotaan yhteinen kanta 98/409/YUTP.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 8 päivänä marraskuuta 2010.

            Neuvoston puolesta

            Puheenjohtaja

         M. WATHELET

      (1)  EYVL L 187, 1.7.1998, s. 1.

      (2)  EUVL L 24, 29.1.2008, s. 54.


title: 2007/424/EY: Komission päätös, tehty 18 päivänä kesäkuuta 2007 , tiettyjen Thaimaasta peräisin olevien jyvinä tuotavien valmistettujen tai säilöttyjen sokerimaissien tuontia koskevan polkumyynnin vastaisen menettelyn yhteydessä tarjottujen sitoumusten hyväksymisestä

text:
               20.6.2007

               FI

               Euroopan unionin virallinen lehti

               L 159/42

      KOMISSION PÄÄTÖS,
   tehty 18 päivänä kesäkuuta 2007,
   tiettyjen Thaimaasta peräisin olevien jyvinä tuotavien valmistettujen tai säilöttyjen sokerimaissien tuontia koskevan polkumyynnin vastaisen menettelyn yhteydessä tarjottujen sitoumusten hyväksymisestä
   (2007/424/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), jäljempänä ’perusasetus’, ja erityisesti sen 8 ja 9 artiklan,
   on kuullut neuvoa-antavaa komiteaa,
   sekä katsoo seuraavaa:
   A.   MENETTELY

               (1)

               Komissio otti asetuksella (EY) N:o 1888/2006 (2) käyttöön väliaikaisen polkumyyntitullin tietyn Thaimaasta peräisin olevan jyvinä tuotavan valmistetun tai säilötyn sokerimaissin yhteisöön tuonnissa.

               (2)

               Väliaikaisten polkumyyntitoimenpiteiden käyttöönoton jälkeen komissio jatkoi polkumyyntiä, vahinkoa, syy-yhteyttä ja yhteisön etua koskevaa tutkimusta. Tutkimuksen lopulliset tulokset ja päätelmät esitetään neuvoston asetuksessa (EY) N:o 682/2007 (3), jossa säädetään lopullisen polkumyyntitullin käyttöön ottamisesta tiettyjen Thaimaasta peräisin olevien jyvinä tuotavien valmistettujen tai säilöttyjen sokerimaissien tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta.

               (3)

               Tutkimus vahvisti alustavat päätelmät Thaimaasta peräisin olevan jyvinä tuotavan valmistetun tai säilötyn sokerimaissin tuonnissa esiintyvästä vahingollisesta polkumyynnistä.

         B.   SITOUMUS

               (4)

               Väliaikaisten polkumyyntitoimenpiteiden käyttöönoton jälkeen kaksi yhteistyössä toiminutta vientiä harjoittavaa Thaimaasta peräisin olevaa tuottajaa tarjosi hintasitoumuksia perusasetuksen 8 artiklan 1 kohdan mukaisesti.

               (5)

               Näissä sitoumuksissa vientiä harjoittavat tuottajat tarjoutuivat myymään kyseistä tuotetta, joka on määritelty asetuksessa (EY) N:o 682/2007, määrällisen rajoituksen puitteissa vähintään hinnoilla, joiden myötä polkumyynnin vahingolliset vaikutukset poistuvat. Sitoumusten piiriin kuuluvien tuotetyyppien määrä rajoittuu niihin, joita kukin kyseessä oleva vientiä harjoittava tuottaja vei edustavia määriä tutkimusajanjaksona. Kunkin sitoumusten piiriin kuuluvan tuotetyypin osalta tarjottiin erilaisia vähimmäistuontihintoja, koska tutkimusajanjaksona eri tuotetyyppien hinnat vaihtelivat merkittävästi.

               (6)

               Vientiä harjoittavat tuottajat tarjoutuivat rajoittamaan yhteisöön suuntautuvaa vientiä sitoumuksilla tiettyyn määrälliseen rajoitukseen saakka, koska tutkimusajanjaksona ne myivät paitsi itse tuottamiaan, myös muiden tuottamia kyseisiä tuotteita. Kunkin vientiä harjoittavan tuottajan määrällinen rajoitus määriteltiin tasolle, joka vastaa yhteisöön vietyä itse tuotetun tuotteen määrää tutkimusajanjaksona. Kyseisen tuotteen määrällisen rajoituksen ylittävään tai sitoumuksen soveltamisalan ulkopuoliseen tuontiin sovelletaan voimassa olevaa polkumyyntitullia.

               (7)

               Lisäksi vientiä harjoittavat tuottajat tarjoutuivat olemaan myymättä sitoumuksessa tarkoitettua tuotetta Euroopan yhteisössä samoille asiakkaille, joille ne myyvät muita tuotteita, jotta vähennetään sitoumuksen rikkomisriskiä hintojen ristiinkompensoinnilla.

               (8)

               Vientiä harjoittavat tuottajat toimittavat lisäksi komissiolle säännöllisesti yksityiskohtaisia tietoja yhteisöön suuntautuvasta viennistään, joten komissio voi valvoa tehokkaasti sitoumusten noudattamista. Lisäksi komissio katsoo yritysten myynnin rakenteen perusteella, että sovittujen sitoumusten kiertämisen vaara on vähäinen.

               (9)

               Tarjottujen sitoumusten ilmoittamisen jälkeen valituksen tehnyt yhteisön tuotannonala vastusti tarjottuja sitoumuksia. Yhteisön tuotannonala väitti, että kyseisen tuotteen hinnat ovat epävakaat ja sen vuoksi kyseinen tuote ei ole sitoumuksille sopiva. Lisäksi yhteisön tuotannonala väitti, että vientiä harjoittavat tuottajat myyvät muita tuotteita yhdessä sitoumuksessa tarkoitetun tuotteen kanssa samoille asiakkaille Euroopan yhteisössä, joten on suuri riski ristiinkompensoida eli niitä tuotteita, joita sitoumus ei koske, voidaan myydä keinotekoisen halvoilla hinnoilla, jotta voidaan kompensoida sitoumuksen tarkoittamat kyseisten tuotteiden vähimmäishinnat. Näistä syistä yhteisön tuotannonala päätteli, että sitoumukset eivät olisi asianmukainen toimi tässä tapauksessa.

               (10)

               On huomattava, että yhteisön tuotannonalan toimittama tieto hintojen epävakaudesta ei ollut ratkaiseva. Itse asiassa yhteisön tuotannonalan yhteisön alueella soveltamat keskihinnat pysyivät suhteellisen tasaisina käsiteltävänä olevan polkumyyntitutkimuksen ajanjaksona. Vaikka yhteisön tuotannonala väitti, että hinnat joissain jäsenvaltioissa olivat epävakaampia kuin toisissa, se myönsi, että thaimaalaisten viejien polkumyyntihinnat vaikuttivat merkittävästi näihin lukuihin. Tältä osin on huomattava, kuten johdanto-osan 5 kappaleessa todetaan, että tarjotut vähimmäistuontihinnat ja määrällisen rajoituksen ylittävään tai sitoumuksen soveltamisalan ulkopuoliseen tuontiin sovellettavat polkumyyntitullit poistavat polkumyynnin vahingolliset vaikutukset ja voivat itse asiassa tuoda vakautta markkinoille.

               (11)

               Ristiinkompensoinnin riskin osalta todetaan kuten johdanto-osan 7 kappaleessa, että sitoumukset sisältävät ehdon, jonka mukaan vientiä harjoittavat tuottajat tarjoutuivat olemaan myymättä muita tuotteita Euroopan yhteisössä samalle asiakkaalle, jolle sitoumuksen tarkoittamaa tuotetta myydään. Näin ollen tarjotut sitoumukset rajoittavat riittävästi sellaista riskiä.

               (12)

               Edellä esitetyt seikat huomioon ottaen thaimaalaisten vientiä harjoittavien tuottajien tarjoamat sitoumukset ovat hyväksyttävissä.

               (13)

               Jotta komissio voisi valvoa tehokkaasti miten yhtiöt noudattavat sitoumuksia, vapautus polkumyyntitullista voidaan myöntää ainoastaan, jos i) vapaaseen liikkeeseen luovutusta koskevan ilmoituksen yhteydessä toimivaltaisille tulliviranomaisille esitetään sitoumuslasku, joka sisältää vähintään asetuksen (EY) N:o 682/2007 liitteessä II luetellut tiedot, ii) nämä yritykset ovat valmistaneet asianomaiset tuontituotteet, lähettäneet ne ensimmäiselle riippumattomalle asiakkaalle yhteisössä ja laskuttaneet tätä niistä suoraan ja iii) tullille tulliselvitystä varten esitettävät tavarat vastaavat tarkoin sitoumuslaskussa olevaa kuvausta. Jos sellaista laskua ei esitetä tai jos se ei vastaa tullille esitettyjä tuotteita, kannetaan asianmukainen polkumyyntitulli.

               (14)

               Sitoumusten noudattamisen tehostamiseksi maahantuojien tietoon on edellä mainitun asetuksen kautta saatettu, että kyseisen asetuksen mukaisten edellytysten noudattamatta jättäminen tai se, että komissio peruuttaa sitoumusten hyväksynnän, voi johtaa kyseisiä taloustoimia koskevan tullivelan syntymiseen.

               (15)

               Jos sitoumuksia rikotaan tai peruutetaan tai jos komissio peruu sitoumuksille antamansa hyväksynnän, perusasetuksen 9 artiklan 4 kohdan mukaisesti käyttöön otettua polkumyyntitullia aletaan soveltaa perusasetuksen 8 artiklan 9 kohdan nojalla ilman eri toimenpiteitä,

         ON PÄÄTTÄNYT SEURAAVAA:
   1 artikla
   Hyväksytään sitoumukset, jotka jäljempänä mainitut vientiä harjoittavat tuottajat ovat tarjonneet tiettyjen Thaimaasta peräisin olevien jyvinä tuotavien valmistettujen tai säilöttyjen sokerimaissien tuontia koskevan polkumyynnin vastaisen menettelyn yhteydessä.

               Maa

               Yritys

               Taric-lisäkoodi

               Thaimaa

                           Malee Sampran Public Co., Ltd, Abico Bldg. 401/1 Phaholyothin Rd., Lumlookka,

                           Pathumthani 12130

               A790

                           Sun Sweet Co., Ltd, 9 M. 1, Sanpatong, Chiangmai,

                           Thailand 50120

               A792

         2 artikla
   Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

      Tehty Brysselissä 18 päivänä kesäkuuta 2007.

            Komission puolesta

         Peter MANDELSON

            Komission jäsen

      (1)  EYVL L 56, 6.3.1996, s. 1. Asetus sellaisena kuin se on viimeksi muutettuna asetuksella (EY) N:o 2117/2005 (EUVL L 340, 23.12.2005, s. 17).

      (2)  EUVL L 364, 20.12.2006, s. 68.

      (3)  Katso tämän virallisen lehden sivu 14.


title: 2005/535/EY: Euroopan parlamentin päätös, tehty 12 päivänä huhtikuuta 2005, vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2003, pääluokka VI – Euroopan talous- ja sosiaalikomitea

text:
               27.7.2005

               FI

               Euroopan unionin virallinen lehti

               L 196/50

      EUROOPAN PARLAMENTIN PÄÄTÖS,
   tehty 12 päivänä huhtikuuta 2005,
   vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2003, pääluokka VI – Euroopan talous- ja sosiaalikomitea
   (2005/535/EY)
   EUROOPAN PARLAMENTTI, joka
   ottaa huomioon Euroopan unionin yleisen talousarvion varainhoitovuodeksi 2003 (1),
   ottaa huomioon varainhoitovuoden 2003 tulostilin ja taseen (C6-0019/2005),
   ottaa huomioon tilintarkastustuomioistuimen vuosikertomuksen varainhoitovuodelta 2003 ja toimielinten vastaukset (2),
   ottaa huomioon tarkastuslausuman tilien luotettavuudesta ja tilien perustana olevien toimien laillisuudesta ja asianmukaisuudesta, jonka tilintarkastustuomioistuin on antanut EY:n perustamissopimuksen 248 artiklan mukaisesti (3),
   ottaa huomioon EY:n perustamissopimuksen 272 artiklan 10 kohdan sekä 275 ja 276 artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (4) ja erityisesti sen 50 artiklan, 86 artiklan 4 kohdan sekä 145, 146 ja 147 artiklan,
   ottaa huomioon 21. joulukuuta 1977 annetun Euroopan yhteisöjen yleiseen talousarvioon sovellettavan varainhoitoasetuksen (5),
   ottaa huomioon työjärjestyksen 71 artiklan ja liitteen V,
   ottaa huomioon talousarvion valvontavaliokunnan mietinnön (A6-0066/2005),

               1.

               myöntää Euroopan talous- ja sosiaalikomitean pääsihteerille vastuuvapauden talousarvion toteuttamisesta varainhoitovuonna 2003;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja oheisen päätöslauselman neuvostolle, komissiolle, yhteisöjen tuomioistuimelle, tilintarkastustuomioistuimelle, Euroopan talous- ja sosiaalikomitealle, alueiden komitealle ja Euroopan oikeusasiamiehelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Josep BORRELL FONTELLES

            Pääsihteeri

         Julian PRIESTLEY

      (1)  EUVL L 54, 28.2.2003, s. 1.

      (2)  EUVL C 293, 30.11.2004, s. 1.

      (3)  EUVL C 294, 30.11.2004, s. 99.

      (4)  EYVL L 248, 16.9.2002, s. 1.

      (5)  EYVL L 356, 31.12.1977, s. 1.

         EUROOPAN PARLAMENTIN PÄÄTÖSLAUSELMA,
      joka sisältää huomautukset, jotka ovat osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2003, pääluokka VI – Euroopan talous- ja sosiaalikomitea
      EUROOPAN PARLAMENTTI, joka
      ottaa huomioon Euroopan unionin yleisen talousarvion varainhoitovuodeksi 2003 (1),
      ottaa huomioon varainhoitovuoden 2003 tulostilin ja taseen (C6-0019/2005),
      ottaa huomioon tilintarkastustuomioistuimen vuosikertomuksen varainhoitovuodelta 2003 ja toimielinten vastaukset (2),
      ottaa huomioon tarkastuslausuman tilien luotettavuudesta ja tilien perustana olevien toimien laillisuudesta ja asianmukaisuudesta, jonka tilintarkastustuomioistuin on antanut EY:n perustamissopimuksen 248 artiklan mukaisesti (3),
      ottaa huomioon EY:n perustamissopimuksen 272 artiklan 10 kohdan sekä 275 ja 276 artiklan,
      ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (4) ja erityisesti sen 50 artiklan, 86 artiklan 4 kohdan sekä 145, 146 ja 147 artiklan,
      ottaa huomioon 21. joulukuuta 1977 annetun Euroopan yhteisöjen yleiseen talousarvioon sovellettavan varainhoitoasetuksen (5),
      ottaa huomioon työjärjestyksen 71 artiklan ja liitteen V,
      ottaa huomioon talousarvion valvontavaliokunnan mietinnön (A6-0066/2005),
      Euroopan yhteisöjen tilintarkastustuomioistuimen vuosikertomus

                  1.

                  panee merkille, että Euroopan talous- ja sosiaalikomitean talousarvio oli 81 166 960 euroa, josta oli 31. joulukuuta 2003 mennessä sidottu 98,12 prosenttia (79 642 494 euroa) ja käytetty 92,77 prosenttia (73 889 949,11 euroa);

                  2.

                  panee tyytyväisenä merkille, että tilintarkastustuomioistuin arvioi nyt ensimmäisen kerran erikseen kunkin toimielimen sisäistä valvontaympäristöä ja julkaisi huomautuksensa vuosikertomuksen erillisenä lukuna;

                  3.

                  panee merkille, että ennen vuotta 2004 kaikkia valvontaympäristön asianmukaista toimintaa koskevia määräyksiä ei ollut olemassa;

                  4.

                  panee merkille talous- ja sosiaalikomitean selityksen, jonka mukaan etusijalle on asetettava sääntelykehyksen perustekijöiden (esimerkiksi talous- ja sosiaalikomitean sisäisten varainhoitosääntöjen) kehittäminen sekä taloushallinnon toimijoiden nimittäminen; toteaa, että sisäiset varainhoitosäännöt hyväksyttiin 8. tammikuuta 2003;

                  5.

                  panee merkille, että hankintamenettelyjen alalla vuonna 2003 ei täytetty kaikkia varainhoitoasetuksen vaatimuksia; kehottaa tilintarkastustuomioistuinta varmistamaan ilmoitetut parannukset vuoden 2004 tarkastuskertomuksessaan;

                  6.

                  on tyytyväinen vuoden 2004 alussa toteutettuun henkilöstöhallinnon ja palkanlaskentajärjestelmän uudistukseen;

                  7.

                  on tyytyväinen siihen, että talous- ja sosiaalikomitea luopui viimein vuoden 2004 alusta ennakkomaksujärjestelmästä jäsenille maksettavien korvausten yhteydessä;

                  8.

                  muistuttaa talous- ja sosiaalikomiteaa, että se vakuutti viime vuoden vastuuvapausmenettelyn yhteydessä julkisesti, että matkakulukorvauksissa ei ilmene enää säännönvastaisuuksia (6); kritisoi siksi talous- ja sosiaalikomiteaa, koska tilintarkastustuomioistuin on löytänyt todisteita, joiden mukaan kolmessa tapauksessa matkakorvaukset maksettiin jäsenille kaksinkertaisina komitean omien sääntöjen mukaiseen määrään nähden; panee merkille, että talous- ja sosiaalikomitea on tällä välin selventänyt matkakorvaussääntöjä; kehottaa tilintarkastustuomioistuinta seuraamaan asian kehitystä vuoden 2004 tarkastuskertomuksessaan;

                  9.

                  panee merkille, että Euroopan petostentorjuntavirasto (OLAF) on saanut päätökseen tutkinnan, joka koski syytöksiä komiteoiden matkakorvausjärjestelmän mahdollisesta väärinkäytöstä yhden jäsenen toimesta; katsoo, että OLAF on löytänyt todisteita ”kaksinkertaisista korvauksista” ja toimittanut siksi havaintonsa Belgian yleiselle syyttäjälle; ottaa huomioon, että talous- ja sosiaalikomitea on koko tutkinnan ajan toiminut täysimääräisesti yhteistyössä OLAFin kanssa; ottaa huomioon, että OLAF ei asettanut talous- ja sosiaalikomitean varainhoidon hallintojärjestelmää kyseenalaiseksi;

            Vuoden 2002 vastuuvapausmenettelyn seuranta

                  10.

                  panee merkille, että sisäisen tarkastajan kertomuksesta ei ilmennyt Belliard-rakennukseen liittyviä epäselvyyksiä; siinä annettiin tunnustusta komiteoiden arvokkaalle kiinteistöhankkeelle ja vahvistettiin hankintakustannusten edullisuus (7); yksittäisten töiden hallinnoinnissa sen sijaan havaittiin heikkouksia;

                  11.

                  panee tyytyväisenä merkille talous- ja sosiaalikomitean valmiuden toimittaa tietoja sisäisen tarkastajan suositusten aiheuttamista jatkotoimista; ottaa lisäksi huomioon, että talous- ja sosiaalikomitea toimittaa parlamentin asiasta vastaavalle valiokunnalle Belliard-rakennusta koskevan 9. väliraportin;

            Tulojen ja menojen hyväksyjän vuotuinen toimintakertomus ja sisäisen tarkastajan vuosikertomus

                  12.

                  on tyytyväinen siihen, että talous- ja sosiaalikomitea toimitti tulojen ja menojen hyväksyjän vuosikertomuksen, jonka liitteenä oli allekirjoitettu tarkastuslausuma;

                  13.

                  on tyytyväinen siihen, että talous- ja sosiaalikomitea lähetti talousarvion valvontavaliokunnalle yhteenvedon sisäisen tarkastajan vuosikertomuksesta; panee tässä yhteydessä merkille, että sisäinen tarkastaja on

                              —

                              laatinut varainhoitoasetuksen määräysten toteuttamista koskevan ”muistilistan”,

                              —

                              suositellut taloushallinnon toimijoiden nimittämismenettelyn kehittämistä,

                              —

                              suositellut neljännesvuosittaisten menosuunnitelmien käyttöönottoa,

                              —

                              suositellut rahoitusta ja sopimuksia koskevien kattavien tiedostojen käyttöönottoa,

                              —

                              suositellut, että intranetissä julkaistaan kattava rahoitus- ja oikeuskehys varainhoidon helpottamiseksi,

                              —

                              laatinut erityiset suositukset talousarviotoimia toteuttaville yksiköille, mukaan luettuna toimintasuunnitelmat vuodelle 2004;

                  14.

                  jatkaa toimenpiteiden seurantaa vuoden 2004 vastuuvapausmietinnössään;

            Muita huomioita

                  15.

                  kehottaa talous- ja sosiaalikomiteaa nostamaan entisestään julkista profiiliaan kansalaisyhteiskuntaa edustavana elimenä; kehottaa talous- ja sosiaalikomiteaa käyttämään kehityksen arvioinnissa tarvittavia menettelyjä;

                  16.

                  onnittelee talous- ja sosiaalikomiteaa vuonna 2003 toteutetuista kattavista laajentumisvalmisteluista; jatkaa toimenpiteiden seurantaa vuoden 2004 vastuuvapausmietinnössään;

                  17.

                  pyytää talous- ja sosiaalikomiteaa arvioimaan uuden varainhoitoasetuksen vaikutusta sen hallintoon ja poliittiseen työhön hyvissä ajoin ennen vuosien 2005 tai 2006 tarkistusta ja raportoimaan arvioinnin tuloksista Euroopan parlamentille.

         (1)  EUVL L 54, 28.2.2003, s. 1.

         (2)  EUVL C 293, 30.11.2004, s. 1.

         (3)  EUVL C 294, 30.11.2004, s. 99.

         (4)  EYVL L 248, 16.9.2002, s. 1.

         (5)  EYVL L 356, 31.12.1977, s. 1.

         (6)  Hyväksytyt tekstit 21.4.2004, P5_TA(2004) 0342.

         (7)  Vastaus kirjalliseen kysymykseen nro 3.